url: =Queen Elizabeth Ukpi suahzawh Kum60 cing ta - TUNGZANG NEWS\nQueen Elizabeth Ukpi suahzawh Kum60 cing ta\nBritain kumpinu Queen Elizabeth (Kum-85) in Ukpinu asuah zawh kum 60 cinna phawkna Diamond Jubilee pawipi pen February 6,2012 (Monday) ni-in bawl hi. Hih pawi pen England gam nisuahna lam a khualzin kawmin abawl ahih manin, minthangsak lua nuam lo ci hi. A hi zongin hong tung ding June kha ciangin Teins gunpi sungah Gunkuang 1000 zangin nili sung nasiatak bawl zom ding geelna nei hi.\nZanni Fe. 5,2012 (Sunday) ni-in Queen Elizabeth pen a pasal Prince Philip tawh Vuuk tam mahmah lakah biakinn kikhawm hi. Kum 90 aphakhin Prince Philip zong a beisa December Christmas sungin lungtang ki-at in zato lum hi. England banah British gam sung tenga kibawl ding Diamond Jubilee pawipi ah Kumpi innkuanpte kihel dingin geelna nei uh hi. Queen Elizabeth pen a mau gam i kumpi ( Queen) hi ci in, a ciamteh ngiat gam 16 om hi.\nQueen Elizabeth le Prince Philip in British gam sung teng bekah khuazinna neih ding khensatna nei uh hi. Queen Elizabeth i apa England kumpi 6 na ahi George pen kum tampi dam loin a om khit nungah February 6,1952 ni-in a tanu Queen Elizabeth pen akumpi tokhom za luahsak hi.


timestamp: atn

url: =Piancilna 18 | Siantongluan\nMamre tawsaw gei-a Abraham a omna-ah Topa hong kilang hi. Abraham a puanbuk kong gei-ah sun nisat laitakin tu-in a om laitakin\na khuadaktoh leh, ama mai-ah mi thum na ding hi. Amah in amaute a muh ciangin amaute a dawn dingin puanbuk kong panin va tai a, leilakah kunsukin,\n"Ka tote aw, nong hehpihna-un na sempa hong kheng kei un.\nNa nasempa kiang hong tung khin na hih khit buangun na thahat kikna dingun an tawmkhat ka va lak kikal sungin tui tawmkhat la sakin na khe uh sil un la, sing nuai-ah khawl un; tua khit ciangin paisuak un," a ci hi. Tua ahih ciangin amaute in, "Na cih bangin hong hih in," a ci uh hi.\nTua ciangin puanbuk sunga Sarah kiangah Abraham pai mengmeng a, "Annel hoihte lawh thum hong bawl mengmeng in la, meek manin mohin hong bawl in," a ci hi.\nAbraham zong bawnghon lakah tai-in bawngno a dawng a hoih khat la a, manlang taka a na bawlpah a nasempa tungah a pia hi.\nTua ciangin amah in, bawngnawithaukhal, bawngnawi, leh a minsa bawngsa la-in amau mai-ah a lui hi. Amaute in a nek laitakun sing nuai-ah amau kiangah amah a ding hi.\nAmaute in ama kiangah, "Na zi Sarah koi-ah om ahi hiam?" a ci uh hi. Amah in, "Puanbuk sungah om hi," a ci hi.\nAmaute khat in, "Tuzawh kha kua khit ciangin kong paikik taktak ding a, na zi Sarah in tapa khat nei ding hi," a ci hi. Sarah in ama nung puanbuk kongah na ngai hi.\nTu-in Abraham leh Sarah teek ta uh a, a kum uh ham hi. Sarah a numei ngeina teng tawpta hi.\nTua ahih ciangin Sarah amahmah nui-in, "Kei ka teek khit, ka topa zong a teek khitin tua bang hi thei nawn ding ahi hiam?" a ci hi.\nTopa in Abraham tungah, "Bang hangin Sarah nui-in, Tu-in kei teek ka hih ciangin ta nei takpi ding ka hi hiam? ci ahi hiam?\nNa khat peuhpeuh Topa}-a dingin haksa lua ahi hiam? A kisehsa tuzawh kha kua ciangin nang kiangah kong paikik ding a, Sarah in tapa khat nei ding hi," a ci hi.\nAhih hangin Sarah in nialin, "Ka nui kei hi," ci hi. Bang hang hiam cih leh amah lau hi. Amah in, "Hilo hi, na nui mah hi," a ci hi.\nTua ciangin tua mun panin mite paikhia a, amaute in Sodom lam en uh hi. Amau paina ding lampi-ah a kha dingin Abraham in amaute va zui hi.\nTopa in a lungsimah, "Abraham a lian a thahat minam suakin, leitung minam khempeuh in ama thupha ngah bangin thupha a ngahna dingun hong ngen ding hi, ci-in thei ahih manin, tu-a ka hih ding thu Abraham tungah im ding ka hi hiam?\nIm kei ning. Bang hang hiam cih leh Topa in Abraham tunga a ciamsa thu a tunsak theihna dingin ama khita a tate leh a innkuanpihte in thuman leh thutangin nasepna tawh Topa thupiakte a zuih theihna dingun a hilh dingin amah ka teel khin hi," a ci hi.\nTua ciangin Topa in, "Sodom leh Gomorrah a kimawhsakna lianin, amaute khialhna nasia mahmah kici ahih manin,\nkei tunga hong kigen bangin amaute gamta takpi uh hiam, ci-in a thei dingin ka paisuk ding hi. Tua bang ahih kei leh zong ken ka va thei ding hi," a ci hi.\nTua ahih ciangin tua panin mite kihei-in Sodom lamah pai uh a, ahi zongin Topa mai-ah Abraham ding lai hi.\nTua ciangin Abraham in hong naihin, "Thuman mite, migilote tawh susia khawm takpi ding na hi hiam?\nTua khuapi sungah thuman mi sawmnga bang om leh, tua sunga om thuman mi sawmngate hangin khahloin tua khua susia teitei ding na hi hiam?\nThuman mite, migilote tawh a kibatna dingin migilote tawh thuman mite thahkhawm ding, hi thei ding ahi hiam? Tua pen hi theilo ding hi. Leitung khempeuh Thukhenpa a manin gamtalo ding ahi hiam?" a ci hi.\nTopa in, "Sodom khuapi sungah thuman mi sawmnga ka muh leh, amaute hangin tua khua buppi ka khah ding hi," a ci hi.\nAbraham in thu gen leuleu a, "En in, leivui leh vut bang ahi lel keimah in Topa tungah thu kong gen ngamna hong maisak in.\nThuman mi sawmnga sung panin nga om kei leh? Tua nga a omloh manin khuapi buppi na susia veve ding hiam?" a ci hi. Amah in, "Tua sungah sawmlilenga ka muh nak leh ka susia kei ding hi," a ci hi.\nAma kiangah thu gen kikin, "Tua sungah sawmli bang kimu leh," a ci hi. Amah in dawngin, "Sawmlite hangin ka hih kei ding hi," a ci hi.\nTua ciangin amah in, "Topa heh kei in, thu kong gen lai ding hi. Tua lai-ah sawmthum bang kimu leh," ci hi. Amah in dawngin, "Sawmthum ka muh leh ka hih kei ding hi," a ci hi.\nAmah in, "En in, Topa tungah thu kong gen ngam lailaina hong maisak in. Tua lai-ah sawmnih bang kimu leh," a ci hi. Amah in dawngin, "Sawmnihte hangin ka susia kei ding hi," a ci hi.\nTua ciangin amah in, "Topa heh kei in, hih khatvei bek thu hong gensak lai in. Tua lai-ah sawm bang kimu leh," a ci hi. Amah in dawngin, "Sawmte hangin ka susia kei ding hi," a ci hi.\nAbraham tungah a thugen ding a man khit ciangin ama paina dingah Topa pai a, Abraham zong ama inn-ah a ciahkik hi.


url: =Muvanlai thu (Symbol of America: Bald Eagle) :: ZOMI DAILY\nposted on 15 November 2017 at 7:44 am Lomkholna: News\nMinam khempeuh in ki ciaptehna (Symbol) kinei ciat aa, ei Zomi te’ in Vaphual nupa ki Itna tawh ih kiciamteh hi. Kawlte utong tawh kiciam teh uh aa, USA te’ muvanlai tawh kiciamteh hi.\nMuvanlai pen thahat mahmah in vasa khempeuh te ih kumpi ( the king of birds) na kiciliang hi.Amit a ciim ban ah thakhauh mah” in asang mah” vantung taiguk (6 miles) pan in leilak aa, vakhu om pen teltak in muthei hi.Bu atom ciang in kawltung leh singsangpi dawn te ah butom hi.Abu ding in na namkiim ahi anel dikdek ahi samzang pan akhauh mah” singkang nangawn kaikhawm in limtak in phandikdek aa, ihpu ihpa ten muvanlai bupen thautang in zong bunlo hi naci uh hi.\nNo aneihciang in sa namtuam” leh gulsa te tawh vak hi.A note’ anding in gul anungta in man in nesak paklo in anote tawh abukiim ah kimawl sak phot hi.Gul in ano te atukkhak teh gu alutloh nading in Muvanlai pi in nahtang luangsung ah a muk phutgige in gul in anote atukkhak teh nahtang tui muampah” piapah” in gulgutawh anote silo hi.Singsangdawn pan atate galvilsak in hangsan tak leh Itna taktawh om den hi.Ih pu ihpa ten muvan laino pen kawngthuap sagih ih thuap zong in kila zolo hi naci uh hi. Hoihtak leh hangsan tak in atate cing innkem ahihman in bang mah in atate lazo sutzolo hi.\nAtate hongkhanliat ciang in vasa matdan vanlai ah nasiatak in kisinsak hi.Khatvei leh akhe tawh pom in vansangpek ah lenpihto in khiasukzel manzel in a thahat nading uh hoihtak in sinpih hi.Khatvei leh amuk tawh tuahkhia in vansanglai pan khiasuk zel in thakhat in anuai ah api deihtak lengsuk in a khate nihtawh dawh in nuamtak in akhatung ah tuangsak aa, nasiatak training anote pia in kisin sakden hi.Tua hang in Muvanlai tepen aneutung pan akipan athahat vasate kumpi ahi hi.\nMuvanlai pen kum 78 ciang bang nungta-in, vasa nam sungah akhansau pen nam khat-in kiciamteh hi. Hih bangin kum 78 ciang bang anuntak zawhna dingun akum 48 pawl in ahamsa mahmah khensat na khat aneih dinguh kisam nahi gige hi. Mu Vanlaite kum 48 aphak uhciang in akhecinte kisia ta banah, amuk uh zong hong saulua peuhmahta-in kawigawp phial hi. Amulte-uh hong tam semsemin akha-uh gik hongsa ta-uh ahih manin saupi lengzo nawnlo uh hi.\nHibang hun laitakin mu vanlaite in hici omsuak lelin simai ding maw? ahih keh’ ahaksa le ana lua mahmah apumpi uh kikhelna ding bawlin nungta ding maw? cih namnih tel uh hi. Pawl khat in sihmai dingin tel uh-a, atamzaw in ahih leh a-na, a-sa haksatna thuakin nuntak ding hanciam uh hi. A nuntak suak theihna dingun mual sang dawnte-ah bu tom masa in, anek dinguh pawltkhat koih uh hi. Tua abu tomna vuah omcip uh-a, apumpi kikhelna ding natnathuak kipan uh hi. Natnathuak hunpen ni 150 (kum lang) kimphial sawt uh hi.\nAmasa penin, Amuk saulua-a kawi liang pen suang tungah deihtak in tat in hong kikhongkhia hi. Amuk kikhongkhiat khit teh muk-thak hongpo dong ngak uh hi. Amuk thak hongdawk ciangin a khecinte khatkhat-in amuk tawh botkhiat kipan uh hi. Khecin thak hong po khiat ciangin, amul khempeuh uh bot khia-in, multhak, kha-thak hong po ciangin haksat, gim thuak hun ni 150 hong ci petpet ta uh hi. Tuabek thamlo in zingsang nisuah tungpan nitum dong mitsi vetlo in ni hong enden hi.Nizangtha pan in zong thatak tampi ngah in hong nosuak kik hi. Hibang teng khitciang, Muvanlai honglengkhia kik in kum 45 pan kum 78 bang hong nungta suak thei hi. Muvalai thu Ih deihna ahih leh kikhelna (change) thu agennuam pen ihi hi. Ei mihingte in zong nuntakna thak ihngah theihna dingin ahaksa mahmah khensatna ihneih ding kisam mah” hi hang.\nI nuntakna gualzawhna, lungdamnate tawh Ih kalsuan theihna dingin, I gamtat hoih lo, ngeina hoihlo, ngaihsutna gilote I paihkhiat ding kisam hi. Ngaihsutna thak kim le pam tawh kituak I zon kul-a, kei cihsa, kei upsa, kei patsa, kei kei kei cih lungsim luite I paihkhiat hamtang ding kisam kasa hi. Ngaihsutna thak, lungsim siangthona thak, pianthaknate tawh I mai lam ading I lamtoh ding kisam hi.\nMuvanlai nangawn in anuntak sau-na ding apumpi tungah akisam nawnlo, akizang thei nawnlo, sutan, botkhia mangzo buang ahih leh ei mihingte in I khansauna ding, I nuntak nopsakna dingin aluinate khel-in pianthakna tawh I kalsuan sawm hiam? Mu vanlai in ahih leh natna haksatna tawh kumlang phial thuakin kikhel zo buang hi.\nA bei-sa hun sungah gitlohna, gamtat siatna, zu le sa tawh kidiahna, kam engpauna, mi zahko theina akipan gitlohna, thadahna pawlpawl le I pumpi tungah ahoih lo I neih tampite I paiikhia zo ding hiam? I kikhel zo ding hiam? Ahih kei leh kikhel sawm selo-in, ahi cipi-in omom lel ding I hi hiam? cih lungngai kawm in Muvanlai thu I phawk ding I kideih sakna ahi hi.\nNuntakna thak, pianthak na taktak tawh I nuntak zawhna dingin Pasian muang in I hih zawh lohte Pasian tungah nga-in, Topa aw ka nuntakna hong puahphat sakin I cih theih ding thupi hi. Pasian in muvanlai bangin a tate kha-thak abawl dingin hong deih hi. Isaiah 40:31Ahihhang in Topa amuang mite atha uh dimkik dinga, Muvanlai bang in khatawh lento in Amaute tai napi-un tawllo dinguh a lampai napi in zong gim lo dinguh hi. Cin Hau Guite\nPrevious: Tulaai Leitung Thuthang Tuamtuam te Updates (Nov 14)\nNext: I khangno lai-in ki gingkholni ~ GS Pau


url: =LESSON 2 January 1–7 Hebrews Thupuak ~ MUC\nLESSON 2 January 1–7 Hebrews Thupuak\nAdmin 10:16:00 PM 1Q2022, Articles, Sabbath School Lesson\nLESSON 2 January 1–7\nTu kaal sung sim ding: Heb. 1:5–14, Luke 1:30–33, Late 132:1–5, Heb.\n2:14–16, Heb. 5:1–4, 1 Pet. 2:9, Heb. 8:8–12.\nKAMNGAH: “I thugen, hih ahi hi; vantungte Thupina kumpi tokhom taklam-a tu tua bang tulpi i nei hi. Hebrews 8:1\nHebrews a kigelh khit zawh kum 10 val khit AD 100 kimpawlin Jew thungetna khatah “Nangma mai-ah hih thute kong pulaak hi. Bang hang hiam cihleh nangmah in kote adingin hih leitung na piangsak hi. Tu-in, Topa aw, hong en in bangmah man lo mite in kote hong uk uh hi; kote hong netum hi. Ahi zongin ko, nangma mite, ta upate in nangma adingin deihsakna lianpi tawh nasem kote in amaute khut sung ka tung khin uh hi.” James H. Charlesworth, ed., The Old Testament Pseudepigrapha, vol. 1, [New York: Hendrickson Publishers, 1983], p. 536.\nHebrews pawlpi in zong tua bang thuakna nei kha ding uh hi. Amaute in Pasian tanu tapa ahih uhleh bang hangin tua bangin gentheihna leh gimna thuak uh hi ding hiam? Tua hi-in Paul in Hebrews pawlpi tungah a laikhak in gimna lakah amaute in upna sungah thahat ding uh hi. Pasian kamciamte in Jesuh tungtawnin tangtung ding a, Amah in Pasian ziatlam khutah tu-in inn ah hong ciahpih dingin a sawt lo-in hong pai ding hi, ci hi. Tua hun hong tunma-in Jesuh in Pa thuphate hong pia hi. Tua hi-in eite in a tawp dongin upna khaksuah lo-in kiptakin i len ding hi.\nJesuh in eite kumpi\nHebrews pulaak a thubulpi pen in Jesuh in na khempeuh a Ukpa hi-in amah in PA ziatlam ah a tu hi. ( Heb. 8:1). Jesuh in Pasian hi a,Amah in vantung leitung a ukpa hi tawntung hi. Ahi zongin Adam le Eve in mawhna sung hong tuk a kipanin Satan in hih leitung Ukpa hong suak hi.(John 12:31; 14:30; 16:11). Ahi zongin Jesuh in hih leitungah hong nungta-in singlamteh tung pan Satan a zo khin hi. Amah a um mite Honpa leh Ukpa a hong suak hi(Kol. 2:13–15).\nHebrews 1-2 in Jesuh kumpi ahihna thu pulaak hi. Hebrews 1:5–14 sim in. Bang thupiang kigelh hiam?\nHeb.1: 5- 14 in khen thum nei hi. A khenkipatna ciatah Tapa in tokhom a tutna thu pulaak ciat uh hi. Amasa-in Pa in Tapa ahihna sangin tokhom tungah tu hi, cih pulaak hi. Nihna-ah Pasian in Amah abiate tungah thukhen dingin Tapa a sawl hi. (Heb. 1:6, 8) Tua thukhenna innpi panin Tapa in a tawntungin ukna nei ahihna a pulaak hi(Heb. 1:8–12). Thumna-ah Pasian in Tapa tokhom tungah tutna a piakna thu kipulaak hi; Pasian in Tapa tungah ukna khempeuh a pia hi (Heb. 1:13, 14).\nThukhun Thak sungah a thu bulpi khat in Pasian in David tungah a kamciamte Jesuh sungah kicingsak hi, cih thu hi.2 Sam. 7:8–16 le Luke 1:30–33. Jesuh in David khuapi panin David suan le khak sung panin mi bangin hong piang hi. (Matt. 1:1–16; Luke 2:10,12 11). Jesuh in leitungah na sep hun lai-in mite in David Tapa ci-in kithei hi. Amah in Jew mite kumpi kineih ahih manin ci-in thahna a thuak hi (Matt. 27:37). Peter le Paul in Jesuh in David tungah kamciam a kipiak bangin sihna pan nungta kik hi, ci-in thuhilh uh hi (Sawl. 2:22–36, 17; 13:22–37). John in Jesuh pen Judah minam Humpi nelkai ci-in pulaak hi. (Mang. 5:5). Hebrews in zong tua mah pulaak hi. Pasian in David tungah a kamciam bangin Jesuh sungah tangtungsak hi.Pasian in amah min lian khatin a bawl hi.(Heb. 1:4)Ama tapa a suaksak hi.(Heb. 1:5); Ama tokhom in kip tawntung ding hi (Heb. 1:8–12), Ama ziat lamah a tu hi (Heb. 1:13, 14). Tua banah Hebrews 4 pulaak bangin Jesuh in a mite Pasian tawlngakna sung a lutpih hi. Hih in Jesuh in Pasian innlampa hi, cih hong hilh hi (Heb. 3:3, 4).Tua hi-in Jesuh in Satan tawh kidona-ah eite adingin galzo pa ahih manin Ama tungah i thuman ding kisam hi.\nJesuh in vankhuanuai khempeuh uk hi, cih thu in gimna sung panin bangci bangin hong hehpih thei hiam?\nJesuh in eite Palaai hi\nThukhun Lui Thuthuk kanna tawh kisai-in a thupi mahmah khat in Kumpi David in Pasian mai-ah minam khempeuh limcing hi, cih thu hi.\nPai. 4:22, 23 leh 2 Samuel 7:12–14; Thkna. 12:8–10 leh 2 Samuel 7:9– 11; leh Thkna. 12:13, 14 leh Late 132:1–5, 11–14 enkak in. Israelte tungah David suan tungtawnin a tangtung ding bang kamciamte kipia hiam?\nIsrael in Pasian ta hi. Pasian in galte do-na panin amaute tawlngakna mun ding a pia hi. Amaute lah Topa min a teen na dingin mun a koihkhol hi. Israel tunga kipia kamciamte in David suan Kumpi tungah a tangtung hi. Pasian in ama ta dingin amaute a koih hi. Amah in a galte uh kiang panin tawlngakna a pia ding a , amah in Zion mual tungah Pasian biakbuk khat a lam ding hi. Tua munah Pasian min a teeng ding hi. Topa kamciamte in David suan Kumpi tungtawnin a tangtung hi.David suan Kumpi in Pasian mai-ah Israel mite adingin a va kilaak hi.\nIsraelte leh Pasian kikal kamciam in a kip tawntung kizopna hi ding hi. Moses thuciam in Pasian kepna leh Ama thupha a ngah theih nadingun Israelte in Topa tungah citak ding uh hi( Josh. 7:1–13). Ahi zongin David thuciam in David suan panin hong khang khia Pa cihtakna tawh Pasian thuphate Israelte tungah hong tung hi.\nAhi zongin David suan panin hong khangkhia kumpite in citak lo uh hi. Pasian in Israelte thupha a piaknop bangin pia thei lo hi. Thukhun Lui sungah Topa tung a citak lo kumpite tangthu tampi kimu thei hi. A lungdamhuai thu khat in Pasian in David suan tungtawnin a Tapa hong paisak a, Amah in Pasian tungah a citak hi.Tua hi-in Pasian in a mite tungah a kamciamte a Tapa tungtawnin a kamciamte a tangtungsak hi. Pasian in kumpipa thupha pia-in kumpipa ukna nuai-a om khempeuh in tua thupha sungah nuamsa uh hi. Tua thu hangin Jesuh in eite adingin Palai-in hong om thei hi. Ama tungtawnin Pasian in eite thupha hong pia hi. Jesuh in eite adingin a hong sepsaknate hangin eite a hong kihotkhiat nadingin Jesuh bek in i lamet hong suak hi.\nThuciam tungah bangzah vei cihtak lo-in nungta na hiam, cih lungngai in. Hotkhiat ngah nadingin Jesuh bek mitsuan ding ahihna hong phawksak hi lo hiam?\nTUESDAY January 4\nJesuh in eite zawhna hi\n1 Samuel 8:19, 20 leh Hebrews 2:14–16 enkak in. Israel in kumpi tung pan bang lametna nei hiam? Tua lametnate Jesuh sungah a tangtung hiam?\nIsraelte in amaute tungah thukhen dingin kumpi khat a deih uh hi. Amakaite in galdo-in kuankhia uh hi; bang hang hiam cihleh amaute kumpi in Pasian ahihna a mangngilh uh hi. Jesuh in a mite ukin na khempeuh kipuahphatna kicing hong tung ding hi. I kumpi Jesuh in hong makaihin i galte hong do pih hi.\nHebrews 2:14–16 sungah Jesuh zawhna kipulaak hi. Khrih in galte do-in khuamial ukna neite tungah ukna a nei hi; i saltanna panin Amah in hong honkhia hi. Hih thupiang in David leh Goliath kigalneihna hong phawksak hi. David in kumpi dingin sathau kinilh khit ciangin amah in (1 Samuel 16).\nGoliath thatin sanggamte Goliath sal hih ding panin amaute a hong khia hi. David in Israel mite adingin nasem hong suak hi (1 Sam. 17:8–10).\nIsaiah 42:13 leh Isaiah 59:15–20 sim in. Koi bangin Yahweh in Amah leh Amah kipulaak hiam?\nHebrews 2:14–16 kidona-ah Pasian in Israelte honkhia Pa hi ding hi, ci-in kipulaak hi. Hih in Isaiah sung pan kilakik hi-in “ Ahih hangin Topa in gen hih ahi hi: Galhangpa tung panin galmatte kilakhia ding a, a lungngolpa tung panin kisutkhia taktak ding hi; nang hong langbawlte ka langbawl ding a, na tate ka honkhia ding hi.” (Isa. 49:25).Khristian khat ihihna tawh Satan tawh a kidodo ihi hi. Ephesians 6:10–18 sungah eite in Satan do ding ihihna hong hilh hi. Ahi zongin Pasian in eite zawhna hi. Amah in i mai-ah paikhol hi. Eite in Ama galkapte ihi hi. Tua thu hangin galdo-na-ah galvante zat kul hi. Tua banah ei kia bekin gal do ihi kei hi. Eph. 6 sungah “nangmah” cih kammal in mi tampi a pulaak kammal hi. Pawlpi in galvante tawh galdo dingin mainawt hi. Pasian in eite tawh mapangkhawm hi.\nPasian galvante silh un cih thu a khiatna in bang hi ding hiam? Nisimin angsung deihna, zia-etna cihte i do tawntung ding hi. A citak mi tungah Pasian piak tha tawh bangci bangin do ding i hiam?\nWEDNESDAY January 5\nJesus in i Siampi Lianpi hi\nHebrews 5–7 in Jesuh nasepte hong hilh hi. Amah in eite Siampi lianbel hi. Hebrew laigelh pa in David kamciam Pasian in a tangtungsak hi; Amah in Melchizedek zui-in tawntung siampi hi ding hi. (Late 110:4 Heb. 5:5, 6).\nSiam. 1:1–9; 10:8–11, Malachi 2:7 sim in.\nGam. 6:22–26, leh Hebrews 5:1–4 zong sim in. Siampi bang nate sem hiam?\nSiampi in mipite tangin a kiseh hi-in amaute in Pasian mai-ah mipite pulaak uh a, Pasian tawh kizopna hong bawlsak hi. Siampi in palaai hi.\nSiampite nasep in Jew minam sung hi taleh, Greek, Roman, leh a dangte sungah mipi leh Pasian kizopna bawlsak hi. Siampi in Pasian tawh kizopna hong bawlsak hi. Siampite nasep in mite leh Pasian kizopna mitsuan hi. Siampi in mipite tangin biakpiakna pia hi. Mipite in siampi lo-in biakpiaknate Pasian tungah pia thei lo hi. Siampi in Pasian theih biakpiaknate theitel uh hi. Pasian in bang biakpiaknate sang hi, cih siampite in a thei uh hi. Siampite nasep in hahsiangna leh mawhmaisakna kihel hi. Mipite in Pasian Thukham a thei nadingun siampite in hilh uh hi. Amaute in Pasian thukham theihcian mahmah uh hi. Tua hi-in mite tungah Thukham hilhcian leh genna nei uh hi. A tawpna-ah siampite in Yahweh min tawh mite thupha pia uh hi. Amaute tungtawnin Pasian mite thupha pia hi; mipite hoih nading nasem hi.\nAhi zongin 1 Peter 2:9 sungah nasep tuam dang khat kigelh hi. Eite in – Jesuh a umte in siampi ci-in hong kiciamteh hi. Hih in thu-umte hamphatna lianpi hi. Siampi in biakinn sungah Pasian tawh kimu uh hi. Tuhun ciangin eite in kimuanna tawh thungetna tawh Pasian tawh kizopna i nei thei hi.(Heb. 4:14–16; Heb. 10:19–23). Tua banah adang nasep masuan omlai hi. Leitung mite in hotkhiatna sung a tun nadingun eite in Pasian tawh kopa nasem ding ihi hi. Mite tungah thukham hilh ding leh gen dingin Pasian in hong deih hi. Ama min phat ding le amah tawisang dingin hong deih hi. Bangzahin i hamphatna leh masuan lianpi hiam?\nEite in siampi nam cih thu in I nuntakna-ah bang kilamdanna hong guan hiam? Hih thu in koi bangin i nuntakna hong huzaap ding hiam?\nJesuh in A hoih zaw thuciam hong pia\nHebrews 8–10 in Jesuh in thuciam thakah palaai ahihna genpi belin nei hi. A hong tung ding na hoihte pulaak hi. Tua nasepte in mailam hun sungah a kisem ding nate pulaak khol hi. Mailam ah Jesuh sep dingte pulaak khol hi. Tua hi-in siampi in Jesuh pulaak khol hi. AHI zongin siampite in si thei uh hi; mawhnei mi hi. Jesuh hong piak kicinna bangin amaute in kicinna hong pia thei lo uh hi. Amaute in vantung biakbuk limciinna biakbuk sungah nasem uh hi.(Heb. 8:5) Jesuh in a taktak biakbuk sungah nasemin Pasian tawh kizopna hong bawlsak hi. Meihal biakpiaknate in eite tangin Jesuh nasepnate limcing khol uh hi. Ganhing sisan in mawhmaisak thei lo hi. Jesuh sihna bek in hong sawpsiangin khamuanna tawh Pasian kiang I naih thei hi.\nHebrews 8:8–12. Thuciam Thak tungtawnin Pasian bang kamciam hong pia hiam?\nJesuh in i Siampi Lianpa hiccih thu in Pa Pasian in Thuciam Lui lamet-et thute Thuciam Thak tungtawnin tangtungsak hi, cih hong hilh hi. Tua Thuciam Thak in a kicing, tawntung, mihingin hong piang Siampi Lian Bel sep theih nate hong sem hi. Siampi Lianbel in Pasian thukham hong hilh banah i lungtang tungah thukham hong gelh hi. Hih Siampi pa in mawhmai-na kingah nadingin biakpiakna pia hi. Hih Siampi in hong hahsiangin hong khel hi. Amah in suang bangin a sak i lungtangte sa-lungtangin hong khelsak hi(Ezek. 36:26). Amah in eite hong bawlpha taktak hi. (2 Cor. 5:17).\nHih Siampi in a lamdangtakin thupha hong pia hi. Pa tawh kizop nading lampi hong bawlsak hi. Thuciam Lui in Jesuh nasepte kawkin lametna hong guan hi. Hih in Thuciam Lui ngimna leh mungtup hi. Ahi zongin mi kimkhat in Thuciam Lui mungtup theikhial uh hi.\nLimciinnate, limte paisan nuam lo-in Jesuh hong piak a lamdang thuman thutak tawh a kipelh uh hi. “Christ in biakbuk phungpi leh nunna hi. Biakbuka nasepnate in Pasian Tapa hong kipiakna limcingkhol uh hi.Siampi nasep in Khrih nasep leh ama zia le tong, palaai nasepnate pulaak hi. Meihal biakpiakna khempeuh in Honpa in Leitung honkhia ding ahihna pulaak khol uh hi. Tua meihal biakpiaknate in khangsawtpi khit ciangin a piang ding thute mapulaak uh hi.”Ellen G. White, The Desire of Ages, p. 165.\nNgaihsutbeh Ding: Hebrews in lametna thute leh thuhoih thu manpha pulaak hi. Ahi zongin a hong tung ding gimnate zong hong hilhkhol hi.(Alian 10– 12)Hih khawk sungah a kibang thu nih kipulaak hi. Amasa-in tua thute in sehnel gam a mite leh Hebrews Laikhak a sim mite etkakna thu hi. Nihna-ah tua thute in thu upna sungah kip takin om ding hong hanthawn hi.\nSehnel gam a om lai-un Israelte in Pasian vangliatna lamdang mu thei uh hi. Pasian in Egypt panin amaute a hotkhiat nadingin na lamdang leh lim tuamtuam a bawl hi. Pasian in Sinai Mual panin Thukham Sawm a piakna zong amaute in a za uh hi. Amaute in zan khuamial ciangin meikhuampi in khuavaksak hi. Suun ciangin meilum lompi in niliap apia hi. AMaute in manna an ne uh hi. AMaute in suang sung pan hong phulkhia tui a dawn uh hi. Amaute in Kamciam Gam gamgi tung khin hi napi Pasian a muang thei nai kei uh hi. Amaute in upna kisam uh hi. Tua in Pasian deih nunzia hi. Upna lo-in Pasian kilungdamsak thei lo hi.”(Heb. 11:6).\nPaul gen bangin sehnel gam a Israelte bangin eite in zong Khapsa Gam gamgi-ah a om ihi hi. (Heb. 10:37–5 39). I hamphatna leh i masuan in amaute hamphatna sangin a lian zaw hi. Sinai Muala Pasian hopihna aw i za kei hi. Ahi zongin Sinai Muala Pasian kilaakna sangin a lian zaw Lai Siangtho-Pasian in mihingin ahong nuntakna- Jesuh Khrih i nei hi. (Heb. 12:18–24). I kidot ding in: Upna i nei hiam? Hebrews laigelhpa in eite etteh ding upna nei minte hong gualsuk hi. Tua mite in Jesuh nunzia kilangsak uh hi.\nKIKUP DING DOTNATE:\n1. Jesuh in eite zawhna hi-a Amah in i mai-ah pai-in Satan a do hi. Bangci bangin thu-um mite kipumkhatin , pawlpi in Satan do thei ding hiam? Tua bangin kipumkhatin galdo-na hong khak thei thute in bang hi ding hiam? Satan in pawlpi thaneemsak thei hi. Koi bangin Satan in a beisa-in Israelte thaneemsak hiam?\n2. Thu-um mite in Pasian makaihna nuai-ah siampite hi. Bangci bang lampi tawh na pawlpi in a hoih zaw Pasian phatn leh na hoih sem thei ding hiam? kiciansak inla a kizang thei pah ding thute pulaak in.\n3. Bangci bangin na nunzia in Khapsa Gam zuan Israelte tawh kibang hiam? Tua kibatnate panin bang thu na mu thei hiam?\n1Q2022 Articles Sabbath School Lesson


url: =Khang Tangthu Nihna 13 | Siantongluan.net\nKhang Tangthu Nihna 13\nKhang Tangthu Nihna 13 |\nIsrael Kumpi Jeroboam uk kum sawmlegiatna kumin Abijah in Judah tungah uk ding kipan hi.\nAmah in Jerusalem-ah kum thum sung uk hi. Ama nu min Mikaiah hi a, Gibeah khuami Uriel tanu ahi hi. Tu-in Abijah leh Jeroboam kikalah galkidona om hi.\nGalsim dingin Abijah kuankhia a, a kitengkhia mi tul za li a pha, a thahat galhang galkap hon a nei hi. Tua ciangin Jeroboam in Abijah a do dingin a kitengkhia galhang tul za giat tawh a pang hi.\nTua ciangin Efraim mualtung gamah a om Zemaraim Mual tungah Abijah dingto-in, "Jeroboam leh Israel mi khempeuh aw, ka thu ngai un!\nIsrael Topa Pasian in David leh a suante tungah Israel kumpi hih ding thuciamna kip tawh a piakna na theih ding uh kilawm hilo ahi hiam?\nAhi zongin David tapa Solomon nasempa, Nebat tapa Jeroboam kipanin a topa lehdo hi.\nRehoboam khangno lai a, thu khentat thei nailoin, amaute a nial zawh nailoh hun laitakin mi ginalo honkhat Solomon tapa Rehoboam kiimah kikhawmin amah dem uh hi.\nNote mi tampi na hihna uh leh note pasian dingin Jeroboam in hong bawlsak kham bawngnote note tawh a om manin, David suante khutsungah a om Topa kumpi gam do ding tu-in na ngaihsun uh hi.\nNote in Aaron suan, Topa siampite, leh Levi mite hawlkhia-in, gamdang mite bangin note-a dingin siampite bawl khin hilo na hi uh hiam? Bawngtalno khat tawh ahi a, tuutal sagih tawh ahi zongin a ki-ap dingin a hong pai peuhpeuh, pasian a hilote siampi suak pahpah hi.\n"Ahih hangin kote ahih leh, Topa pen ka Pasian uh hi a, amah ka nusia kei uh hi. Topa na a sem, Aaron suan ahi siampite leh amau nasepna-ah a huh dingin Levi mite ka nei uh hi.\nAmaute in Topa tungah zing leh nitak simin meihal biaknate leh a namtui nate ahi paknamtuite pia uh a, kham citak sabuai tungah Ompihna Anlum koihin, a meivakte a kuanna dingin nitak simin kham meivakkhuamte a don uh hi; bang hang hiam cih leh kote in Topa Pasian hong sawlnate ka zui uh a, ahih hangin note in amah na nusia uh hi.\nEn un, kote lutangin kote tawh Pasian hong omkhawm a, note a do ding sapna peengkul a tum dingin a siampite a galkap peengkulte uh tawh hong om uh hi. Israel mite aw, na pu na pate uh Pasian, Topa do kei un; bang hang hiam na cih uh leh na tangtung kei ding uh hi," a ci hi.\nA nunglam panin amaute a hih dingin a pangsim ding pawlkhat Jeroboam in kual paisak hi. Tua ahih ciangin Judah mite mai-ah ama galkapte om a, a pangsimte amau nungah om hi.\nJudah mite a khuadak uh ciangin, amau mai leh a nung uhah gal a omlam mu uh hi. Tua ciangin Topa tungah amaute kiko uh a, siampite in a peengkulte uh a tum uh hi.\nTua ciangin Judah mite in galdona aw kiko uh hi. Judah mite a kiko uh ciangin Abijah leh Judah mite mai-ah Pasian in Jeroboam leh Israel khempeuh zo hi.\nJudah mite mai-ah Israel-te tai uh a, Pasian in amau khutsungah Israel-te a pia hi.\nAbijah leh a mite in Israel-te tampi tak that uh hi. Tua ahih ciangin Israel mi a kitengkhia mihing tul za nga a kithatin tuk hi.\nJudah mite in a pu a pate uh Pasian, Topa suang uh ahih manin gualzo uh a, tua hunin Israel mite kizo hi.\nTua ciangin Abijah in Jeroboam delh a, ama tung panin khuapite, Bethel a khuaneute tawh, Jeshanah a khuaneute tawh, leh Efron a khuaneute tawh a la hi.\nJeroboam in Abijah hun sungin ama vangliatna ngahkik lo hi. Tua ciangin Topa in Jeroboam vat a, amah a si hi.\nAhih hangin Abijah a thahatna a khang hi. Amah in zi sawmleli la a, tapa sawmnihlenih leh tanu sawmleguk a nei hi.\nAbijah gamtatna a omlaite, ama ziate leh a thugente, Kamsang Iddo Tangthu sungah kigelh hi.\nTedim Lai Siangtho / Laibu: Khang Tangthu Nihna 13


url: = Tinaung Takluem Galati 3\n1 Maw Galati mi mawmaw te, thinglamte tung a ki khai Jesus Christ sia note mai ah a kilangtak in hong kilak zo a, thuman zui ngawl tu in akua in hong bum ziam?\n2 Note in thukham na zui na uh tungtawn in Thaa na sang uh ziam, a hibale nazak uh thu na upna uh tungtawn in a hi ziam? hi thu bek note tung pan ka he nuam hi.\n3 Mawmaw lalawm nu ziam? Thaa taw na kipan zo uh a, tu in note in cilesa taw tawpsak tu nu ziam?\n4 Hi thu tu dong in a luithathong in a om lai le, na tampi sia a luithathong in thuak na hi uh ziam?\n5 Tua ahikom note tung ah na a seam Thaa in note sung ah nalamdang te a vawtna sia thukham zui na tungtawn a hi ziam, a hibale na zak uh thu upna tungtawn ziam?\n6 Abraham in Pathian um a, tua a upna sia thutang suana in ceptesak hi.\n7 Tua ahikom upna a nei peuma sia Abraham tate a hihi, ci sia note in he ta tun.\n8 Laithiangtho in, upna tungtawn in Gentile mite sia Pathian in thutang suaksak tu hi, ci a lak khol hu in, nangma tungtawn in minam theampo in thupha sang tu hi, ci in Abraham tung ah lungdamna thupha son zo hi, ci hi.\n9 Tua ahikom upna a nei peuma sia a muantak Abraham taw thupha sang hi.\n10 Banghangziam cile thukham zuina a suang theampo sia hamsiatna nuai ah om hi: banghangziam cile, thukham laibu sung ah a ki at theampo a ban a ban in a zui suak ngawl peuma hamsiatna thuak hi, ci in ki at hi.\n11 Ahihang Pathian mai ah kuama thukham tungtawn in thutang suasak na nga ngawl hi, ci thu thiangtak in kilang hi: banghangziam cile a thutang mihing sia upna tungtawn in nungta tu hi.\n12 Taciang thukham sia upna taw kisai ngawl hi: ahihang, thukham a zui peuma thukham sung ah nungta tu hi.\n13 Christ sia eite atu in hamsiatna thuak a, thukham hamsiatna sung pan in hong tan zo hi: banghangziam cile thing tung ah a ki khai peuma hamsiatna thuak a hihi, ci in ki at hi:\n14 Taciang Jesus Christ tungtawn in Abraham thupha sia Gentile mite tung ah a thet thei natu le, eite in upna tungtawn in Thaa kamciam i nga thei natu a hihi.\nThukham le Kamciam\n15 Suapui te awng, mihing ngeina bang in kong son hi; mihing kamciam ahihang, a kipsak sa ahile, kuama in vawkthong ngawl hi, zong belap thua ngawl hi.\n16 Tu in Abraham le a suanlepal te tung ah kamciam te vawt hi, Mi tampi bang in, suanlepal te, ci ngawl hi; ahihang khat bang in, na suan, ci hi, tua thu sia Christ a hihi.\n17 Hi thu kong son hi, Pathian in Christ sung ah a kipsak kamciam sia kum zali le sawm thum zawkciang zong thukham in vawk thei ngawl hi, tabang in kamciam sia a mannung ngawl suaksak thei ngawl hi.\n18 Banghangziam cile ngamh sia thukham taw kisai ahile, kamciam taw kisai hong suak hi: ahihang hi ngamh sia Pathian in Abraham tung ah kamciam tungtawn in a piak a hihi.\n19 Tabang ahile banghang in thukham pia ziam? Hi thu sia kamciam a piak Abraham i suan a thet mateng thukham paltan te hu in a ki belap a hihi; taciang hi thu sia palai seam pa i khutsung ah vantungmi te i a piak nasep a hihi.\n20 Tu in palai sia mihing khat atu hi ngawl hi, ahihang Pathian sia khat a hihi.\n21 Tabang ahile thukham in Pathian kamciam te langpan a hi ziam? Langpan ngawl hi: banghangziam cile nuntakna a pia thei thukham om hile, thutang suana sia thukham tungtawn vateak in hongpai tu hi.\n22 Ahihang a um peuma sia Jesus Christ upna tungtawn in kamciam piak tu in laithiangtho in mi theampo sia mawna nuai ah khum siat hi.\n23 Ahihang upna hong thet mateng, hong ki lang pheang tu upna sung ah hong khum a thukham nuai ah hong keam a hihi.\n24 Tua ahikom in upna tungtawn in thutang suana i nga thei natu in, Christ kung ah hong paipui tu in eite hong keamcing sia thukham a hihi.\n25 Ahihang tua upna a thet zawkciang in, eite hong keamcing sia i nuai ah i om nawn bua hi.\n26 Banghangziam cile note theampo sia Christ Jesus upna tungtawn in Pathian tate na hi uh hi.\n27 Banghangziam cile Christ sung ah tuiphumna a sang peuma in Christ sil zo na hi uh hi.\n28 Judah le Greek ci om ngawl, sal le a suakta ci zong om ngawl hi, numei le pa ci zong om ngawl hi: banghangziam cile note theampo Christ Jesus sung ah khat na hi uh hi.\n29 Taciang Christ i neisa na hi uh le, Abraham i suanlepal na hi uh hi, taciang kamciam bang in ngamh lua te na hi uh hi.


url: =Naupang Kepna tawh kisai ~ T. Sawm Lian :: ZOMI DAILY\nposted on 19 January 2017 at 7:29 am Lomkholna: Article, Sawmlian\n“Nau kep sangin lo kuanin sunkhua-in na sem nuam zaw ing” cih pen nupi, ta nei khinsa mi bangzah hiam kam panin ka za hi. A gen lai-un lamdang lua ka sakloh hangin, tun, ka nung ngaihsut kik ciangin, a bangci dana ta nei a, tate kep sang a gam laka lo kho a sunkhua a nasep utzaw mawk, tua zah a nau kem nuam loin bang hangin nau nei ahi diamah, cih khawng ka ngaihsun hi.\nNidang lai-in, lo kho in a thahat lai khempeuh lo lamah kuana nasep kisam ahih manin nau pen piteek-puteek, nasem thei lote kep hi tangpi hi. Nau kem nuam mahmahte adingin zong nau kep pen a kilawm lo suak mawk hi. Tua banah, tuhun bang a siatna leh na hoih lo tuamtuam pana kikep luat kisam lo ahihna ciang zong om ahih manin a kem a cing lua om khol loin naupang pen picing to lel uh hi.\nAhi zongin, i tuhun nuntakna leh kiim le paam i et ciangin, naupang pen kep taktak kul, et den kul mawk hi. Siatna tuamtuam genloh mi gilo peuh in zong gumang thei mawk hi. Tua ahih manin tuhun ciangin naupang kepna pen nasep lianpi khat suak, ci leng kikhial lo ding hi.\nMun pawlkhat-ah, naupangte kep a manphatna tuni ciang dongin a thei lo leh kisam a sa lua lo tampi om lai tawh kibang hi. Mi pawlkhat bangin naupang kum li/nga a pha peuh zatep (smoking), zudawn, sahdah-khaini muam, kammal hoih lo leh ciindan hoih lo peuh sinsak thei mawk uh hi. A hoihlohna lam sangin ciamnuih bawlna peuhin tuate zangin gualnop bawlna khatin zang mawk uh hi.\nNaupang kici, mihing mah, Pasian in ama lim le mel sunin a bawl mah, mai lamah innkuan, khua, pawlpi, gam leh minam makai ding hi uh a, eita ahi kei zongin siatna lampi hilh a totsak pen Pasian deihna hi peuhmah lo hi. Tuhun ciangin biakinn khawngah nau-apna hunah nau hoih taka a khanna dingin huh/panpih ding, ciin kiciamna hiam, thungetsakna hunah dinna tawh i thukimna kilak thei zel hi (a ap pastorte hiamin ‘i kikhukim lahna in ding ni’ ci uh). Tua bang hun ciang, i lungsim takpi tawh i hih hiam, a kilawmsakna bek khawng a ding i hi kha hiam, cih ngaihsuthuai mahmah a, naupang khan hoih-a a khan theihna dingin pangkhawm taktak lehang, tuhun a i pawlpi/khua sunga haksatna tampi pen kipelh kha ding hi.\nLai Siangtho in tate pen Pasian tung pana kingah thupha hi ci a, Jesu mahmah in zong naupangte lampi maan a tawnsak lo, lampi dik lo tawnsak mite a nuntak den uh sang a ngawng uah an-gawina suangtum khihin tuipi sungah kikhia in si uh leh a hoihzawkna thu na gen a, naupang a limbawl mite in amah (Jesu) zong a limbawl ahihna thu na gen hi.\nTua ahih manin Pasian in a it naupangte, a thupha hong piak naupangte pen i pilna-siamna bangbang tawh lungkia lo a pattah, makaih, lamlah ding ahi hi. Kihuh a, pankhop ding ahi hi. Tua dingin nu leh pa leh picingte in nuntakzia, kampau, nek le dawn, silh le teen pan kipan naupangte etteh theih ding a nuntak sawm ding kisam hi. Gentehna-in, Zu dawn lo ding a hilhhilh sangin, dawnloh a manphatna nu leh pate nuntakna-ah mu uh leh, tua bang nuntakzia pan thuhilh zong baihzaw ding hi. Zatep vuauvuau kawma zatep hoihlohna khawng kihilh pen a meetna om khol lo mai thei hi.\nBiakna pawlpi sungah zong a veihuai mahmah naupang kepna leh pantahna ahi hi. Mun pawlkhatah naupang Nipi Sang a Sia dingin a kikhawm ngei mel lo peuh, a kikhop nop khak leh ciin “risk” kila mawk hi (a sem ding mi a kicinloh man zong bel om thei). Hih pen mi seek/puah nopna hang a “risk” lakna dingin hoih ka sak hetloh thu ahi hi. A kibawlpha leh seh ahihna uh a zahtak bangzah hiam om a, a lungdamhuai na ciang zong om hi. Ahi zongin, naupangte pen tua bang maimai a Pasian thu pattah ding hi lo a, Pasian thu hoih tak a hilh thei ding, naupangte manphatna leh Pasian in a itdan a theician, thanuam taka sem thei ding mah seh ding ahi hi. Zogam sung mun pawlkhatah Nipi sang Sia ding “trained” mah zang uh a, thupi ka sa hi. Ahi zongin mun tamzawah kithupisim lua lo ahih manin khangno tampi in lampi maan tawn lo uh ahi mai diam, cih bang zong ngaihsuthuai mahmah hi.\nMihing kimakaih siamna bek hiam, mimal khat i hanciamna hang bek a naupang makaihna pen lawhcing khin thei bel hi lo hi. Za-ah za lawhcin bel hi thei ken teh, a hanciam khempeuh zong lawhcing khol kei. Ahi zongin tuate hang a lungkia lo leh Pasian zahtakna tawh, ama deihna bang a naupang limtaka kem a, kihuhtuah, pankhop ding ahi hi. Pawlkhat in a siat ding uh lau-in naktakpi in innlam, sanginn, leh biakinn khawng pan hanciam a, tua lo lamah lampi dik lo a hilhhilh, na hoih lo a sep uh mu napi bangmah lampi dik hilh nuam lo leh tua lampi dik lo-ah a makaih zawsop bang zong om thei hi.\nBangmah hong ci thei kei, bangmah pi theisiam kei, ci a naupang awlmawhlohna, utut a khemna, Pasian thu tawh kituak lo a bangbang hiam a siatna ding uh sinsak leh pattahna, i kampau leh deihdan hong zuih ding uha deihlohte khawl/tawpsanin, mai lama innkuan, khua, pawlpi, gam makai ding Pasian in a it naupangte, khan hoih a khang a, Pasian a zahtak leh mite ading a thupha a bawl mi manpha a suakna ding un hanciamin pangkhawm ni. I mailam hun hoih leh hoihloh pen tuhun a naupangte i makaih danah kinga hi…\nDaihna Cabin || 07012017\nPrevious: Malaysia huhna tembaw Kawlgam ah luttheih nadingin phalna kipiata ~ ZD\nNext: Mali gamah Suicide Bomb puak ~ TK Lian\nGam leh Nam ading Dawltung tuanna lam hil\nMipil pa Kammal hoihtak ciamteh


url: =Pu Pau Za Suan Gualnam (kum 64, Laitui) :: ZOMI DAILY\nPu Pau Za Suan Gualnam (kum 64, Laitui)\nposted on 10 September 2018 at 5:15 pm Lomkholna: Dahpihna, Laitui, News, Zokhai\nKawlgam lam-a Zomite thamlo, India lamkaai Mizoram leh Manipur adiak-in Lamka Khuapi nangawn dong-ah “Mihau-a Min Kiza” Pu Pau Suan-in 08/09/2018, ziingsang nai 8:05 hun-in mual hong liamsan-hi.\nPu Pau Suan-pen sisan kinaaina lam-ah ka’ Pa’ nu ka’ Pii-pen Pu Pau Suan’ Pa’ Niipi ahihi. Kihal khin cihtheih ahihi.\nAkhangno-a kipan-in ka’ Pa thudot mahmah-in azahtaakbawl mahmah khat ahihbaan-ah alawhcin khitnung ahzong kumsim-in puanteen thak, maltova, olive, cikhum bawngnawi-tawh hongbaang tangtang mi thupi khat ahihi.\nMual hongliam takpi ciangdong nangawn ama’ hauhna akithei cian zolo dinmun-ah Zomi amin za-ngei khempeuh-in lamdang asak mituam mahmah khat ahihi. Hau-hi, aci-tawh, tuaci peuhmah kenteh aci-tawh atheician, agensiang thei taktak omlo zahdong-in kidop siam-in kikep siamhi.\nAma’ hun nunung ahihman-in ama’ pianna Laaitui Khua ciangbek hilo, Zomite leh Mizote’ lak nangawn-ah amin hong kizaakpih ahihman-in mipi’ theihding-in Pu Pau Suan’ tungtaang khangthakte’ ciinding ahoih-in akiseh theiding ama’ thu nengcik-tawh kahong minsial-hi.\nKeima’ theihna ciang-ah,\nPu Pau Suan siamsinna lam-ah danh 10 B-tawh zo-in A-tawh zawhding akihaanthot ciang-in, “Hih danh 10 A-tawh kazawh man-in hau tuankei-ning, ka’ hun paammaih” ci-in sumzon sumbawl akipan ahihi.\nSumzonna-ah mi’ lak-ah neeklehdawn alim a-al, aminthang nonote kin-in nei lo-in, kidop lam-in mapang zawden-hi.\nKizepna lamsang niikteen puansilh peuhmah ahoih zeuzau, akilangh liatluat peuhmah zangh lo-in kidawm denhi.\nPalik leh custom te’ kiang-ah sum tawmno ngahpak nading-in amipihte’n tamveipi lehheek taleh kiman ngeilo-hi (Silchar-Shilong-a akimat longal)\nHauhtat ngeilo-in kidawm leh kiniamkhiat mahmah-a, ama’ thu akikum ngeingai khangno sumhau tepawl langbawl cihbangte nei ngeilo-in tuate’ anneekman-khawng nana piaksak ziauziau zeel-hi.\nSuangbawl kiman hong-om ciang-in,\n“Amau leéng khatkhawng nei-a, kizeempah laulau thong-a” ci-in awi hetlo-in awlmawh mahmahhi.\nAhauhna zah ahihkeileh azawnna zah kuamah-in atheihloh zahdong-in citak-in kikeemsiam milamdang mahmah khat ahihi.\nLamka pan-a Zaákna\n1998 Kum-in Lamka ka-tung to-a, Lamka Zomi papite’ tungpan-a ka’ zaákna-ah:\nMoreh-ah Pu Pau Suan mat nading report kipia (kilehheek) ahihman-in Palik leh Kastom te-in Pu Pau Suan’ tuanna Jeep mancip-in check uhhi. Mawtaw-peii tyres nangawn hongkhia uh-a bangmah mulo-in paisak-uh cihi.\nReport pia mite’ kiang-ah, “Van manpha/ vankhaam omlopi” acih ciang-in, tua mawtaw tung-a tupeek khempeuh leh mawtaw taangbaán khempeuh Baw akici siiknip manpha vive ahihlam kithei panhi.\nTua-a kipan Pu Pau Suan-pen hauh cihtak-a ahau-in amin kiza vungvung ci uhhi.\nMizoram pan-a Zaákna\nPu Dinglian (Ex-CID: MNF) genna-ah,\nYMA te-in Sangchi’ innpi maai-a lamkabom-ah Kawlgam Zomi nih vua zuahzuah uh-a, Sangchi Hotel sawng lii-na veranda pan-in Pu Pau Suan hong tuaksuk ciang-in mipi-in daaitak-in en gega uhhi.\nPu Pau Suan-in, “Hih mite tuaci vauk nawnkei un” ciziau-a, YMA te-in vua nawnlo-in paisak uhhi.\nLengpui Vaanleeng Tual-ah khatvei Mizo mihau mahmah khat-in Pau Suan’ diamond amanzah dong-a, “Sangchi’ Hotel bang vive 5 kiim-tawh aman kikim ding” ci-in tua mihaupa-in genhi.\nHihte-pen Kawlgam pualam-a mipihte’ hong theihpihna hi-a, maan-hiam khial-hiam cihbel keizong katelcian kei-hi.\nUpmawhthu ahihkeileh theina ciangkhat nei-a genna hitaleh 1980 – 1990 kikaal mihau thu akigen naakleh Pu Pau Suan hiden-a, ama’ nung-ah ahau mahmah Zomi khenkhat hong-om saam hang-in amah zah-a akigen, akilungluut Zomi mituam mahmah khatbeek akinei naailo ahihi.\nLawmte khat-in, “Pau Suan si ahihleh ahau lopi aive” ci-a, keibang-in lamdang kasa vat-hi, banghanghiam cihleh hau mahmah-a asi, khanglaai mah-a asi tampi om ahihman-in hauhna-inbel sihna daal zoding ka-um keihi. “Pu Pau Suan hau mahmah-hi” kacihna-zong hituanlo-in thu-omzia kacihna ahihi.\nBangbang ahizong-in khangkhat-sung Zomi mitkeuh masateng-in alungluut mahmah khop-a anungta aganta thei Pu Pau Suan-pen amahbang mi Zomi sung-ah khatbeek om ngeilo ahihman-in naakpi zahtaakna kapia-hi.\n“Hau mahmah” akicih hunsung nangawn-in mi simmawh cih peuhmah kiza ngeilo-in, kampau gamtat akidawm zo ngiat, amahle-amah aki-ukzo mahmah Zomi mi manpha mahmah ahihlam ciantak-in kaphawk-hi.\nLeitung mipilte-in “eile-ei ki-uk haksa penpen” acih thuciin-pen Pu Pau Suan-in khuplet-in zogawp ahihman-in mi thupi mahmah khat-hi ci-in ka-pulaak phapha-hi.\n“Minam sung-ah piakkhiatna lam-ah kilanghlo” ci-in amawhsak-zong omkha dinghi. Tua-pen amahleh piakkhiat nading mun-a mapangte’ kaalthu hilel ding-in ka’ seh-s, ka’ zahtaákna nengcik beék kiam lohi.\nKawlpi Saángkah Hunsung\nKalay College (latter University)-ah kum nihna Chemistry ka-sin hunsung Seih Kann Tha-ah ka ciahsuk zeel-a, holung kumzeel-in ka’omna-uh pan-a kaphawk thu-khat:\nNiangtui Sai-ah ziingsang nai 7 kiim-in hong paipih-a, niangtui hong taih-hi. Kei’ adingbek vaaikha ahihman-in nuam salo-in, “Nang’ ading-e?” kacihleh,\n“Ken kadawn nai 1 vaal sin-e, dawn ou” hongci-hi. Keizong ki-kawleih sakpian-in haai taw-ah kam khat-khawng ka-vaal seciang-in,\n“Gaih ngaáplo neihiam?” hongci-hi. Kenzong “Mi’ ngeina daan aci hihihi” kacihleh ka’ haai la-in aman viik sukziau-a, ka-hehsuak dektak, mi’ muhdinglah kisuang,\n“Abangci zaanzaan naleh?” kacihi. Nuui hiuhiau-in,\n“Nulehpa’ thupha-tawh niangtui haai-khat thupi salo khading hi-uhteh. Ataktak-in cikhum siikkeu khat bekbek ngen-a I-ngahloh hunte no tuakngei naailo hi uhteh.”\nHih dawnna-in ka’ lungsim hong sukha mahmahhi. Ka’ tutkhawm hunsung hong thugen athupi mahmah-a kasehpen,\n“Zomite sum nengcik neileh ne-puukpuuk, dawn-paakpaak, sihguui pahding bang-a kizeempah luatluat, hihte no’ khang-ah zanghkei le-uhcin kibit zaw-hi. Tuabang mite guta sumsutte-in mitsuan uh-a, a-om hiit-hiat, akizeem khollo mite guta sumsutte’nzong kin selo-hi”.\nCiinhuai sa kahih man-in lawmlehgual’ lak-ah kizeem pheuphau, ne zuahzuah, dawn ziahziah cihte ka-kikeem siam-a, ama’ thupha ahihlam kaphawk-hi.\nKhatvei, ka’ nau (Naute’ Pa Suum)-tawh aholimna-ah,\n“Kawlgam nuntaakzia sung-ah khualzin gamvaak-a na-om uhleh, gentehna-in mawtaw ticket leiding napaileh mawtaw ticket manzah ataangpi na-theihsa om ahihman-in tuul-nih ahihleh tuul-nih kiim bekmah sumbawm-ah guang inla, sum napiak ciang-in mite’ muhna-ah na’ neihteng apia bang-in kilanghsak lecin guta sumsutte hitaleh amau-tawh akizomte hitaleh kuamah-in hong awlmawh nawnlo ding-a, nang abit nahi dinghi. Tuhun-pen ticket zuakte mahmah nangawn guta sumsutte-tawh akipawl-a naseemsim tampi omhi”.\nThupi sa-ing. Sumbawl ahihman-in sumbawlmi khat’ theihding leh zuihding thu thuúktak-in thei kasa-hi. Ama’ masuan thei-in, ama’ mapanna tangtak zuui-hi.\nAthupiitna Tampi’ Lak-ah Khat\nKhualzin gamvaak sumbawl khat hi-in minam deidanna-zong tuaktuak himahleh ama’ masuan tangtak zuui-in hauhman khawng-a minam kipawlna khawng-ah upa makaai tuh cihbang peuhmah om ngeilo-hi.\nMinam kipawlna-a panmun leen ding-in akicial ciang-in, “eima’ lampi ciat thumaan cihtakna-tawh zuuitek photni” cihsan ziauziau-in, hauhna-tawh tutphah meetlaakna nei ngeilo-hi.\nKa’ Pa ka’ itna-in ka’ Pii ka’ itna nosuak sak-a, ka’ Pii ka’ itna-in asanggamte zahtaak kahih man-in ka’ Pa’ Pute ko unau-in “Pu” kaci uhhi. Zomi mitvaak masa diakteng-in hong theihpih Pu Pau Suan’ hong mualliamsanna ziak-in ka’ Pa leh ka’ Pii ka’ phawkna khang-in ka’ lung hong leengsak mahmahhi.\nNa’ zuatna thangvaan tualnuam tuang vatung in! Na’ tawi vonte Sian-in lumbang sung henla, na’ lungdeih sinthu tuang atun zoding Sian-in siam hen!Khaipi (Pu Pau Suan’ hong lawhna)\nPrevious: Na thungetna leh vantung mite ~ Tdkhen\nNext: Zasankhum ciindan ~ AS Thangbawk


url: =2014-02-16 ~ TBC-Y\nBOLT IN BLAKE THAPIA\nPosted on Saturday, February 22, 2014by Siam Kim\nKhat le khat ki-it ding leh na hoih sep ding ki hanthawn ni––Hebru 10:24\nGamlak Vakna 4-6\nJamaica a om Usain Bolt le Yohan Blake te in pasal tai kidemna meter 100 le 200 pen 2012 kum London Olympics ah a khatna le a nihna alak khit uh ciangun minthang mahmah uh hi. Bolt in Blake tawh kisai hih bangin gen hi: “Yohan in kumtampi kimawl siam ka suah theih nadingin hong huh hi. Amah in hong tawsawn in ka khete hong domto hi.” Hih lawmta nihte tha kipia tuak uh ahihna kimu thei hi.\nKhris sungah thu-umte hihna tawh eite in upna khat le khat ki awm sawnin thapiak ding vaipuak i nei hi. Hebru laigelh pa in, “Khat le khat ki-it ding le na hoih sep ding kihanthawn ni” (Heb. 10:24) a ci hi.\nPawlpi pen kipawlna khat, beh kipawlna cih bang bek ahi kei hi. Pasian kiangah i tun theihna, i mawhnate kimaisakna, le Khris tawh i kibat semsem theih nadingin khat le khat kihanthotna mun ahi hi. Pumpi khat bangin kimuh khopna geelna bulpi in khat le khat tha kipiak tuah theih nading ahi hi (tg. 19-25).\nThu-um mikhat amah bek in na a sem thei kei hi. I Topa Jesuh Khris’ deihna bangin nuntak theih nadingin thu um mite ki pum khat ding ahi hi. Thu-um mite tawh na kimuh ciangin i it leh a na i sepsak Khrih tawh a kibat semsem theih nadingin kampauna leh gamtatna tawh tha na pia zaw in.––C. P. Hia\nI Pa’ tokhom mai-ah\nHanciam in thu i ngen hi;\nI lauhna, lametna, ngimnate kibang hi,\nI tha ngahna le i sepna zong kibang hi––Fawcett\nA cidam pawlpi i cih in haksatna thuak mite tungah lungdamna thu genna ahi hi.\nMUALSANG PAN GENKHIA IN\nPosted on Friday, February 21, 2014by Siam Kim\nAmah mual tungah kahto in a deihmi pawlkhat a sam hi. Amaute in zong a zui uh hi ––Mark 3:13\nGamlam Vakna 1-3\nColorado ah ski kimawl kawm in biakinn ah Nipi ni simin a kikhawm kum sawmval a pah naupang te thu thuthang sungah ka muh ciangin lamdang ka sa hi. Summit Daily News sungah Kumberly Nicoletti’ thu mipi te lungsim sukha hi. Amaute in kimawl na lunglut thei mahmah uh a, Jesuh in amaute’ nuntakna a khelhna thu a gen nuam uh hi. Hih khangnote pen Pasian’itna a lak Khritian Khangno kipawlna a phuan khiate ahi uh hi.\nMidangte pattahna sangin nang le nang a nasep ding baihzaw hi. Jesuh in leitung mite tungah lungdamna thu a gen dingin nungzui sawm le nih teel in a hun neih khempeuh amaute tawh a zang hi. Cidamna a ngah nuam mi tampi hong kikhop ngeingai ciangin Jesuh in mual tungah a kah to hi. “Amah tawh a om khawm ding leh a sawlkhiat dingin nungzui sawm le nihte a teel hi” (Mark 3:14).\nColorado khangno kipawlna sung panin khat in hih bangin gen hi:” Kei pen ka innkuanpihte tawh ahi zong, ka lawmte tawh akizong kizopna hoih ka nei kei hi; Amaute tawh ka kithuah kei hi. Hih kipawlna in Pasian’itna hong lak hi. Midangte tungah itna lah nang hong hilh hi.”\nJesuh’ itna muhna, le amah le a nungzuite tawh kilawmtatna sungah Pasian minthan na dingin nasepna le kampauna-ah hangsanna hong pia hi.––David McCasland\nPasian hong sapna bangin mainawt ni.\nJesuh’ sisan manpha in hong gum zo hi;\nHong itna lah ding leh a nunakna pen nuntakna hi\nAma thu gen in hong hehpihna piak ding hi––Whittle\nTeci panna pen na sep ding hilo a, nuntakpih ding ahi hi.\nBANGMAH LO GALVILNA ZIA\nKei pen Pasian ka hi a, mikhempeuhte’ Pasian ka hi hi. Kei a’ding a haksa lua bang om ahi hiam?\nGamlak Vakna 9-11\nSente tangthu Romance of the Three Kingdoms a gelhpa Luo Guanzhong in “Bangmah lo Galvilna Zia” gelh hi. Galte khemin zawhna zia ahi hi. Vei Gam panin galkap 150,000, 2,500 sang atamzaw, Xichengah hong kuan ciangin amaute in kongkhakpi zai takin hong uh a, galkap tumging tumsiam Zhuge Liang in naupang nih tawh tumging tum uh hi. Galkap bu Wei in hih thupiang a muh ciangin galkap tampi-in buksim hi, ci-in um hi.\nLai Siangtho sungah khemna tawh galdona zia ki mu thei hi. Thukhente 7 na sungah Pasian in Gideon zangin galkap 300, tuukite, leibelte leh mei kuangte zangin galte a do uh hi. A gal te in kauphe zah tam in a kala-oh te uh kisim zolo hi” (tg.12).\nIsrael-te in hih zah a a tam galte bang ci zawh theih ding ahi uh hiam? Mihing tha tawh kizozo lo hi. Amaute in mihing tha leh galkap thahatna a nei kei uh hi. Ahih hangin amaute in a kisap mahmah uh ahi amau a’ding a a dosak ding khat nei uh hi. Amaute in Pasian’ kamciam nei uh hi: “Hih mi 300 tawh note kong honkhia ding a, gualzawhna kong pia ding hi” (tg.7). A tawpna ah gualzawhna ngah uh hi.\nNa tha tawh na zawh loh ding gal na nei hiam? Pasian in, “Lau kei in! Kei pen Pasian ka hi hi. Nuntakna nei khempeuhte’ Pasian ka hi hi. Kei a’dingin a haksa bang om ahi hiam?” (Jer. 32:27) ci hi.––Poh Fang Chia\nPasian sungah thahat in hangsan in;\nHong kempa kibang den hi.\nMuvanlai bangin na kha phalh in;\nAma min tawh gualzawhna na ngah ding hi––Johnson\nPasian a’dingin na khempeuh piang thei hi.\nFeb 16, 2014 Program\nPosted on Monday, February 17, 2014by Htaung Kyint\nLai Siangtho thusinna(Matthai 19:13-15)~Honorary Pastor Rev. Khoi Lam Thang\nSiampi thunget~Associate Pastor Rev. Cin Sian Pau\nTCC Magazine apna~Church Pastor\nL.S.T simna leh Phatna La~Intermediate Class, CED\nBiakinn sumpi donna leh apna\nPhatna La~Pa Cinno leh alawmte\nPhatna La~Lia Lian\nSumpi apna(Doxology)~Sya Pau Khan Kap\nThuzaksakna~Assit. Pastor Zam Khen Khai\n"LUNGKHAMNA KUAMPI PAN LAMETNA KONGPI AH"~Rev. Go Van Mung\nKhangno hun ah Prof. C. Thang Za Tuan le Steven Za Khaite hunzang thei hi.


url: =Vondeih Kep Ding – 63 (Pau Khan Kap) :: ZOMI DAILY\nposted on 12 October 2016 at 7:22 am Lomkholna: Article, Paukhankap\nZanni ka facebook ah on this day feature ka et leh tuma kum (4) lai-in ka lawmte pawlkhat tawh ka maan kizaih uh mu in ka lung hong lengsim peuhmah hi. Ka phone la-in selfie kizaih in tuhun a kameel leh maan sunga kameel ka etkak ciangin naungek khat leh tangval khat zah bangin ka maisuah ka kikhai mawk hi. Ka kum hong tam tektek in, ka meel ka sa zong damdam in hong kikhel khel a, ka thuah thu zong hong kibeh lap toto hi.\nTuabang kawmkal ah na pa in ka thei khak thupiang khat hong gen nuam ing.\nHun khat lai-in i khua ah i setbing tawh moh zuak in ka om lai-in khuapih te sum bawl pa pi khat om hi. Kawlpi lansong pek panin ka moh zuak dingte tan in Tahan lam tawn in lamdung ah sumbuk te kiangah ka mohte ka zuak zozo hi. Tua bangin sai khat khit khat ka zuak tohtohna ah den-a pa pi pan’ motorcycle khat tawh ahong makhelh valval zellam ka phawk hi. Senpi lua in lo lam khawng ah zong apai ciangin a motorcycle mah tawh hong pai ziauziau hi. Ahi zongin amul kim huai agamtatna khat hong gen ning.\nAmah pen inntuan hi-in a zi ata tawh nuamtak in aom hi. Zingsang khat lokho dingin i bawng te tawh ka pai leh khuanawl luigei panin dena papi pa’ pianna pa tawh kituak dihdih ing. Ka hopih leh zingtha kuan ding hi ing, hong ci-in akuanna ding lo pen, atapa lo na himawk hi. Breakfast nek hun ding ciangin a zatzel motorcycle mah tawh a zingtha cial a pa lokhawhna ah hong pai phei hi. Lamdang sa-in mulkim huai kasa hi.\nA pianna a pa tangial lawmlawm sum tawh ama lokho dingin cial, cih ka ngaihsut ciangin na sa lawmlawm ing, Tawngno. A neulai in a nu nau-awi la in,\n“Boih aw, hong khang hong khang aw”\n“Huan a maidawng hong bang in”\n“Huan a maidawng bat khit ciang”\n“Sak aa singkang va kuai in, khang aa singkang va kuai in”\n“Nu tha khek, Pa tha khek aw, Boih aw”\nCih himah hiven. Tuin ahih leh a nu’ nau-awih la, atung nawn lo ding hita mawk ei!\nA pa bangzah in a lungsim ana zen tam!\nA pianna pa tangial hihzah liang in abawl hih pa pi pa’ nuntakna tuin ka etkik ciangin lamnawl aa khutdawhngen te sangin a hehpihhuai zaw dinmun ah om hi.\nTawngno aw, i khuapihte pawl khat maw, a nu leh a pa vang tawh asep abawlna ah lawhcing in sumnuu, sumpaa lam in aom ciang, inn hoih loo hoih sung ah nuamtak in aom ciang in a nuteek, a pateek uh ngawngkai sa, donghtang sa-in hawlkhia zanzan, inntuan sak zanzan mawk uh hi. Midang khat bangin bawl in a nasem dingin sum tawh cial zanzan mawk uh hi.\nA nu leh a pa nau-awih late, a sunmang te cikciang atangtung tam mataw!\nPrevious: Christian Hymn te’ tangthu: Han Thuk Sungah Lum Hi\nNext: Malaysia sangnaupang khatin RM1 atopsawm leh hawkguam ah awk ~ ZD


url: =GZA Thu Kikupna Pan :: ZOMI DAILY\nposted on 10 September 2015 at 7:16 am Lomkholna: GZA, News, Thangboi, Zomi\nGZA = Global Zomi Alliance ii sapna om bang in Lamka lam buaina tawh kisai panlak zia ding thu kikupna TBCY biakinn ah tuni 1:00 – 3:30 pm sung nuamtak in kinei thei hi.\nKipat thungetna Rev Dr Jacob Kham Khan Mung in hong neih khit ciang in Lamka pan Zogam Zolei ading aa anuntakna apiakhia Zogam Salphate zahtak piakna in “Tawlkhat Sung Daihna” akineih khit ciang in meeting nuamtak in kipan hi.\nMeeting pen GZA A ssociate GS Rev Dr Go Cin Zam in hong makaih aa tua sung ah muhna tuamtuam a kigen tekna ah GZA in India kumpi tung ah apiak ding aa hoih asak Lai (memorandum) zong Mung Lan Thang/ Thangboi in meeting kah khempeuh ettheih ding in hawm hi.\nMeeting ah anuai aa bang in ki khensat hi:\n1. India kumpi’ tung ah Mung Lan Thang/ Thangboi in hong geel lai pen kipia ding hi.\n– GZA makaite in Ambassador’ khutsung ngiat ah a piak theihna ding in Mung Lan Thang/ Thangboi in hong vaan ding hi.\n2. Lamka buaina tungtawn aa hong piangkhia Zosuante’ kipawl khopna ahi Joint Action Committee tung ah dahpihna lai GZA min tawh kipia ding aa tua lai ding pen GZA president Rev Dr Pau Khan En leh GS Rev Dr Do Suan Mung te’n hong vaihawm ding uh hi.\n3. Zogam Salphate akivui ni ni in Zangkong ah zong sivuina service nasiatak in kibawl ding hi. Tua lai ah mediate zong kisam khawm pah ding aa ih lungpho nopnate tua lai ah ki gawmkhawm ding hi.\n(Hih thu leh atung aa thute ah akisam bang in Rev Dr JM Paupu leh Rev Dr Zambawite hong kizom ding uh hi)\nHun khakna ding in GZA President Rev Dr S Pau Khan En in thupha piakna hong nei hi.\nTudong bang mah hong suah nailoh ciang in kiallap ding aa kong pulak zual ahi hi.\nMeeting kahte avot leh moh tawh hong vakte leh meeting nuamtak bawl theihna ding aa mun le mual hong pia inntek TBCY pawlpi’ tung ah lungdam mahmah hang.\nPrevious: MCC-Tulsa in September 16-17, 2015 sung Conference nei ding\nNext: Gampua om Nute in tate koici pattah ding


url: =Christian Hymn te’ tangthu: Eite’ Ki-Itna :: ZOMI DAILY\nposted on 2 October 2016 at 3:00 am UTC+9:30 Lomkholna: Article, Biakna, Hymn, Zamkhatkham\n(I John 2:10)\nHans G. Naegeli (1773-1836)\nHih la a phuakpa John Fawcett pen England gam Lidget Green, Yorkshire ah 1740 kumin mizawng innkuan sung khat-a piang ahi hi. kum 16 a phak ciangin George Whitefield’ thuhilhna tungtawnin piangthak hi. Kum 26 a phak ciangin Baptist pawlpi-ah ordination kipia a, England gam khunglam Wainsgate-a pawlpi neu khat ah pastor sem dingin kisam hi. Tua pawlpi neu mahmah in zawng mahmah hi. A khasum tawm mahmah a, a innkuan lah khangkhangin sumzatna zaii semsem hi. Wainsgate ah tawlkhat sung a sep khit ciangin London khuapi a Carter’s Lane Baptist Church ah pastor sem dingin kisam hi. A minthang mahmah Dr. Gill’ nasep maban zom dinga kisam hi a, a pawlpi lian mahmah-in hau mahmah a, pawlpi thupi mahmah khat ahi hi.\nWainsgate pana a dinkhiat ni dinguh hong tun ciangin a van uh a pua ding leengte’ kiimkot-ah a pawlpi mite khitui naptui tawh dahmai kahmai-a ding khipkhep-a om a muh ciangin a zi Mrs. Fawcett in thuak zo nawn lo a, “John aw, kei bel hibang pi-in pai teiiteii zo kei ning. Bangci banga pai teiiteii ding cih thei zo nawn ke’ng” ci-in hong kapkhia hi. A lawmpa in zong, “Kei zong e, thei zo nawn tuan ke’ng”ci ngeungau ta mai hi. A kiguangsa vanteng kisuahkhiakiksak hi.\nRev. Fawcett in a pawlpi mite’ tunga a thuhilhna khat ah hih lamalte hel-in thu hilh a, 1782 kuma kikhen Rev. Fawcett’ phuah poem dawng 166 kikhumna labu sungah “Sanggam Ki-itna” (Brotherly Love) cih thulu tawh kihel hi.\nRev. Fawcett in hih mite’ kiangah kum 50 val pastor semsuak hi. A khasum kumkhat-in $200 val ngei lo hi, kici hi. Thuhilhsiam leh laithei mipil khat-in a min hong kiza mahmah hi. 1777 kumin khangno thuhilhsiate’ adingin sang khat hong hi. 1793 kumin England gam Bristol-a Baptist Academy ah siapi sem dingin kicial napi-in a pawlpi mite nusia nuam lo ahih manin pai lo hi. Christian nuntakna tawh kisai laibu tampi gelh-a, pawlkhatte bang bu tampipi kikhenkhia-a kikhawng mahmah hi.\n1811 kumin America gama Brown University in Pasian’ na a sepnate pawhtawina-in Doctor of Divinity Degree pia hi. July 25, 1817 ni-in pumzaw natna tawh tuk-a, a nuntakna a bei dongin Wainsgate-a a pawlpi mite nusia lo hi. Mimal tupna leh meetnate suplawh ngama Pasian leh a mite a it taktak khalam makai hoih taktak khat ahi hi.\nHih la a aw a phuak bel Hans G. Naegeli hi a, May 26, 1768 ni-in Switzerlang gam Zurich khuapi gei-a suak ahi hi. Music khetkhiat bekbek nasep-a nei khat hi a, Swiss Association for the Cultivation of Music ah president zong sem ngei hi. Music pilna sinna lamah madawk khat-in kiciamteh hi. America gama church music leh pilnna sinnate’ pa a kici Lowell Mason nangawn ama’ nungzui bangin kigen hi. Hih la aw min “Dennis” pen Swirzerland gama piang masa hi a, a nunglam ciangin 1837 kuma Europe gam a zin sungin Lowell Mason in lei-a, George J. Webb tawh 1845 kuma a khetkhawm uh The Psaltery sungah kihel a, “arranged from Naegeli” ci-in ciaptehna khat kiguang hi.\nPrevious: US kumpi in peemta mi 858 te Citizenship piakhial ahih manin sitpha kikding ~ ZD\nNext: Zotaang bang nadamhiam (2) ~ Khaineu Hatlangh


url: =Vondeih Kep Ding – 152 (Dimno’ Pa) :: ZOMI DAILY\nposted on 23 August 2018 at 5:36 pm Lomkholna: Article, Paukhankap\nDear Tawngno, Tawngno aw, dam in laikhak hong gelh kik ing. Ka om muan in mi lawhcingte leh mi lawhcing lote thu ka lungngaih ciang ahang tampi tak om ding lak ah mi lawhcingte amau le amau kihehpih lo-in, a lawhcing lote ahih leh amau le amau kilim hehpih pha mahmah leh kilawm sa ing. Tua ei leh ei kihehpihna leh kihehpih lohna pen hong lawhcing sak leh hong lawhcing lo sak thute ah kihel dingin um ing.\nHaksa ta leh i sep dingte ah mah le mah kihehpih lo-in sep teitei ding lunggulh huai sa ing. Ka tangthu sim ngei khat hong gen ning.\nTitanic tembawpi tuahsia-in tui sungah a tum ding laitak in a kiim nai-ah Tembaw 3 om, ci hi.\nKhat pen Sampson cih tembaw hi-in, Titanic omna pan tai 7 bek kigam latna ah om hi. Amau pen a simtham in Seals ngasate a beng hi-in, white flares a kilawn muta leh a kimat ding lau uh ahih manin a lehlam ah paisan zaw uh hi.\nA nihna pen Californian tembaw hi-in, Titanic omna pan tai 14 kilam latna ah om hi. Tembaw Captain pa in Titanic tuahsiatna lakna white flares muna pi, amau Tembaw kiim teng ah tuikhal tamlua ahih manin bang mah ci kei lel in teh, khua zong zing lua peuhmah, khuavak ngak lel ni, ci-in khuavak ding ngak in lupsan hithiat hi.\nA thumna pen Carpathia tembaw hi-in, Titanic omna pan tai 54 kilam latna ah om in, Titanic Tembawpi omna lam pai lo-in, saklam manawh in a pai laitak hi-a, ahi zongin Tembaw Captain pa’n Radio panin mitampite kahna leh tauna awging a zak ciang khuk din suk in thungen a, a hat penpen ding tha tawh tua signals a muhna lam, Titanic omna lam manawh in a Tembaw uh pai sak hi.\nCarpathia Tembaw in mi 706 hon khia zo hi.\nA khatna Tembaw in mitampi haksatna tuak ding thei gigu ta leh amau angsung ding bek thei-in, kua kua in bangbang tuak ta leh phamawh kei ci-in don lo-in awlmawh lo uh hi.\nA nihna in Tembaw in amau leh amau kihehpih lo-in khua zing ta leh, a kiim a paam ah tuikhal tamta leh pai tantan leh zong mi tampi gumkhia zo ding hina pi, khua hun hoih kei lua, tuikhal tam lua, khua vot lai lau ci-in amau leh amau kihehpih in khuavak ding ngak in khawl kik uh hi.\nSampson leh Californian Tembaw te gamtat bangin gamta lo-in, Carpathia Tembaw gamtat bangin mikim a gamta hi leh hoih ding hiven mataw! Ih khua i tui, i gam i leitang nuam mah ding hiven!\nKong cihsa mah bangin haksa ta leh i gualzawh nadingin ei le ei i kihehpihna khiam zo leng, a gualzo mite kalsuan zia-in a kalsuan mi suak ding hi hang. Hong it, Na Pa\nPrevious: Nungdiak USA sung munkhat Live Talk Bongsong vai\nNext: Sunglampan sepna (Working by the Inner Power)


url: =2013-12-22 ~ TBC-Y\nPosted on Saturday, December 28, 2013by Siam Kim\nAmah tawh i kilem khin-a... mi siangtho, mawhna baanglo, a etlawm dingin hong siam hi.\n__ Kolose 1:21-22\n Zechariah 5-8\n Mangmuhna 19\nKa zi Martie pen meh huan siam mahmah hi. Ni khat sung bang gim le tawlpi nasem-in ka om ciang, inn a ka zi’ meh huan neek ding pen ka ngaklah den hi. Meh huan siam cih ciang bek hilo-in, a genkhiat dan zong siam hi. Kuang ii mel tawh kizui-in meh-te koih khawm thei-a, sa zong bangci at lehang etlawm ding, buh koizah khah ding, mehteh mehgah-te zong etlawm mahmah mawk hi. Tua-te a kihuan ma-in va sawk kha leng, limna om tuanlo leuleu hi. Sa pen a sial lai hi-in, buh zong a sial pi-in kine sam lo hi. Anteh-te zong i huanzek mah kul hi.\nTua bangte ka ngaihsut ciangin Jesuh hong sepsaknate ka phawkkha hi. Ka mawhna le mawh nopna lungsim ka neihna ka kiphawk hi. Kei’ hihna bek tawh Pasian’ lim a pua thei ding ka hi kei hi. Kei hong kitankhia a, Jesuh in mithak hong suah hi (2 Kor. 5:17). Ka hi bangin Jesuh’n hong sanga - kei ka hi ding bangin hong bawl hi - “a cidam, a siangtho, paubaanna neilo dingin” (Kol. 1:22). Amah in Pasian’ mai-ah a sanhuai mi ka hihna dingin hong bawlpha hi.\nPasian’ vangliatna in kei tungtawnin midangte’ nuntakna a kikhelsak dingin keimah hong hisak den tahen. Khris in a tawp dongin hong semsuak ding ci-in zong ka lam-en hi.– Joe Stowell\nJesuh’ hoihna ka sungah kimu ta hen--\nAma’ itna le sianthona!\nKha Siangtho aw, kei hong puahpha inla,\nJesuh, kei tungtawnin kimu ta hen. --Orsborn\nI hi bangin Jesuh in hong sang a, a hibang dingin hong bawlpha hi.\nPosted on Friday, December 27, 2013by Siam Kim\nTopa Jesuh Khris theihna le itna sungah khangcing un.___2 Peter 3:18\n Zechariah 1-4\n Mangmuhna 18\nKum 86 a phak-in Ken Deal in kum 30 sung bang asep zawh ciang, thonginn sunga gupna thugenna zawh bawl hi. Nipi ni-in a nunung pen thugenna nei-a kolbulh khaukhihna sungah nasepna cih thulu tawh gen hi. Thonginn sunga a tuahkhak thute tungtawnin gen hi. Mite in tua mun taisan nuam mahmah laitak ama’ nasep pen tua mun bulphuh-in Jesuh Khris’ thu genna hi citciat hi.\nNebuchadnezzar kumpi in Judah mite Pasian’ thuman lohna hangin salin Babylon ah a paipih laitak, kamsang Jeremiah in hih bangin thu na gen hi: “Inn lam unla, a sungah teng un. Huan bawl unla, a sungah na cinte uh ne un. Zipi unla tanu tapa nei un. Na tapate-a ding mo la unla, na tanute uh mo kha un, tua hileh amau in zong tanu tapa hong nei dinga, kiam lo-in na khang ding uh hi” (Jer. 29:5-6).\nKhaktanna tuamtuam zong i tuakkha ding hi. Ei’ kicinlahna hang maw, ei’ hang zong ahi khollo thute hang zong hi kha thei hi. Ahi zongin Pasian’ tha suangin tuate i nawkzo ding hi. Khaktanna i zawhzawh nadingin thakiam lo-in thahat zawk ding ahi hi. Khantoh ding hi-a, kiamsuk ding hilo hi. Topa in “mailam hun thupi le lam-etna” (tg. 11) hong pia hi. -- David McCasland\nTopa, ka thei, kei na hoih sem thei pa khat zong hi ing.\nKei hong khel inla, nang hong telsak inla,\nnang tawh teltakin hong kimusak in. Na thahatna vanglian hong guan in.\nKikhakcipna in khantohna ding thupi piangsak zaw hi.\nPosted on Thursday, December 26, 2013by Siam Kim\nAmah tawh ni sagih sung tawntung tukhawm uha, ama’ thuakna lianlua ahih manin kuamah in paupih lo hi.___Job 2:13\n Haggai 1-2\n Mangmuhna 17\nConecticut sang khat ah naupang 20 le zum nasem 6 a kithah zawh ciangin, gammite linglawng uh hi. Mi khempeuh in bang hang hi ding cih thei nuam tek uh hi: A bangci bang mi peuhmah in hih hidinga, bang deihna hi ding hiam? Tua bang a pianloh nadingin bang sem thei ding? A suaktate e, bangci don theih ding? Tua bang kawmkal panin, na lamdang mahmah a sem na om hi.\nChicago panin ui pawl khat hong pai uha - tua uite in pen bangmah dang hih tuanlo-in mihingte nai-ah va ompih ngiat dingin a kisin uite ahi uh hi. Pau lo-in, amau gei-ah om den uh hi. Naupang pawl khat bang in tua uite tawh kimawl-in a genkhiat theih loh uh dahna le launa khempeuh uite tungah va pulaak khia uh hi. Lutheran biakna nasem Tim Hetzner in, “Tua uite kisin dan pen om hit-hiat ding hilel hi” ci hi.\nJob Lai Siangtho sungah i muh mah bangin, mi lungkhamte in kammal khawng zong kisam lo lel uh hi. Amau gei-ah a tu ding mi khat bek kisam uha, amau ciangin a ngai ding, le a kah uh ciangin a kawi ding cih bang kisam zawsop uh hi.\nPasian in a thupiang khel tuan nawnlo dinga, thuaknate thu a hang zong genkhia tuanlo ding hi. Ahi zongin thu-um midangte’ tungtawnin eite hong hehnem hi (Kol. 4:8).___ Julie Ackerman Link\nMualkuam lak-ah zong hong ompih a,\nZan khuazing zong hong nawk pih,\nI lunggim laitak Amah,\nI upna in eite mit hong vaak sak. -- D. DeHaan\nKhris’ na nasepna ah tuni-in a thungai dingin zong kiging in.\nPosted on Wednesday, December 25, 2013by Siam Kim\nTua khuavak leitung ah hong pai-in mi khempeuh tungah a taang hi. – John 1:9\n Zephaniah 1-3\n Mangmuhna 16\nCzech Republic gam le mun tuamtuamte ah, Christmas ni pen “Christingles” cih khat tawh thuah hamtang hi. Christingle cih ciangin lingmaw pum tawh kibanga, leitung a gennopna ahi hi. Tua tungah khuaimei kivak hi. Khaupak san tawh kivial-a, tua in Jesuh’ sisan a gennuam ahi hi. A pang-ah ha-kawm-khoihna ciangneu li tawh singgah nam li kikoih-a, leitung aa om singgah teng a gennopna ahi hi.\nTua in Jesuh Khris hong paina thu a genkhia thei hilhcianna khat hipah a - khuazing sungah khuavak puak ding le a kisiacipsa leitung ama’ sisan tawh honkhia ding - cih ngimnate ahi hi.\nJohn’ genna sungah Khris pen leitung Khuavak hi, cingiat hi. Amah in: “Tua khuavak taktak pen zong leitung ah hong tung khina, mi khempeuh a taan khin hi” (John 1:9) ci hi. Khris pen leitung khimzinna a zothal ding bek hilo-a, amah pen “Leitung mawhna a lakhia Pasian’ Tuuno!” (tg. 29) zong hilai hi.\nNgaihsun dih in! Bethlehem naungeek pen a nungta, sihna a zo Khris hi-a i mawhna panin hong honkhia hi. Tua ahih manin John in, “Amah khuavak ahih manin eite zong khuavak gamtatna banga gamtat ding” (1 John 1:7) gen hi. Ama’ hotkhiatna a ngahsa eite in zong Jesuh tawh Ama’ khuavakna sungah nuamtakin paikhop sawm dih ni.––Bill Crowder\nKhim khuazing bang lampi;\nAmah in hong tan ta;\nKumkhua i lam-et le dahna meipi,\nTuzan-in Nang sungah kimu siangta. Brooks\nHong suak thak Khris naungeek, leitung khuavak le Pasian Tuuno ahi hi.\nPosted on Tuesday, December 24, 2013by Siam Kim\nEn un, mi khempeuh lungdamna ding thu lamdang kong puak hi.––Luka 2:10\n Habakkuk 1-3\n Mangmuhna 15\nSimon pen Netherlands gam pan US gam-ah lal hi. Azi Kay le a ta thum-te zong US pan suak pan uh hi. Tua ciangin Jenny in Panama gammi Roberto tenpih hi. Bill in Portugal gammi Vania tenpih hi. Lucas in Korea gammi Bora tenpih hi.\nChristmas dawn ding nitakin a innkuan-un kikaikhawm uha, “Dai Dide, Zan Siangtho” pen amau’ kam tek tawh sa ngeingai uh hi. Pasian adingin zong a ngaih mahmah lapi khat hi-a, A Tapa vaidawnna limci mahmah zong ahi hi.\nTuma kum 2000 lai-in zinkim laitak, tuucingte in tuu cingin gamlak-ah a giah laitak vantung mite in “Lau kei un, mi khempeuh a lungdam sak ding thuthak khat note-a ding ka hong puak hi” (Luka 2:10) ci hi. Tua ciangin vantung mi tampi takte in Pasian phat uha, “Van a sang belna ah Pasian minthang henla, ama’ pahtak leitung mite tungah nopna om tahen!” (tg.. 14) ci uh hi. Khris i Topa, leitung honkhia ding pa, hong suakta hi!\nPasian hong itna letsong lian a Tapa, tua ni zan khua daidam hun nangawnin zong mi khempeuh ading hong kipiakhia hi “minam khempeuh le gam khempeuh tungah” (Titus 2:11-14; Mang. 5:9-10). “Pasian in leitung hong it luat manin ama Tapa a um mi khempeuh si nawnlo-in a hin’ tawntung theih nadingun a Tapa neihsun a hong piak dongin a hong itna hong lak hi” (John 3:16).––Cindy Hess Kasper\nDai dide! Zan siangtho! Thakhat-in, theih kholh loh,\nTuucingte’ kiim tang pempam,\nVantung pan phatna puakkham,\n“Khazih hong suak zo hi! Khazih hong suak zo hi!- Mohr\nVantung kumpi leitung hon ding hong kum ciang, vantung lapi tawh hong tonkhawm hi.\nDEC 23, 2013 PROGRAM\nPosted on Monday, December 23, 2013by Htaung Kyint\nDec 22, 2013 BULLETIN\nDEC 23 2013 PHOTO\nEI TAWH PASIAN\nPosted on Monday, December 23, 2013by Siam Kim\nNungak khat gai-in tapa khat nei dinga, ama min dingin Immanuel kiphuak ding hi. A khiatna in “Eite tawh Pasian hong omkhawm” cihna ahi hi.\n Nahum 1-3\n Mangmuhna 14\nAma’ hong om pen kilang phadiak hi. Midangte in bel puan ngeina silh ciat uh hi. Amah’n bel jeans pheituam teeng-in, T-shirt silh a, lukhu khu lai hi. Bucharest Lai Siangtho sangah kikhawm dingin hong pai ciang, Lai Siangtho sangnaupang ahih lam ka thei-a, lamdang ka sa hi. Bang hangin sangnaupang dangte bangin puansilh lo ahiam, cih kei’ dotnop a hi hi. Amin bel ka ciamteh lai bilbel hi.\nTua hun khit ciangin amah le amah hong kimeltheih hi. Amin ka dot ciangin, amah in “Immanuel” hong ci hi. Lamdang ka sakna hong khang tektek-a, akhiatna na thei hiam, ka cih leh,“Pasian eite tawh hong om khawm” ci-in hong dawng vatse hi.\nTua tangvalnopa’ thu ka ngaihsun kha theizel a, bangci bangin a nungta tam, cih ka lungngai zel hi. Jesuh in Pasian’ ompihna hong puak mah bangin - “Immanuel... Eite tawh Pasian hong omkhawm” (Matt.1:23) - eite in zong Pasian’ ompihna a pulaak khia dingte ihi hi. Jesuh in: “Pa in kei hong sawl bangin, note zong kong sawl hi” (John 20:21) ci-in kitel takin hong gen hi.\nHih Christmas ah, eite in Pasian’ hihna a piakhia dingte ihi hi. Ei’ sunga om Pasian pen a mel i kilatsak zawh tak ciang, leitung in theitel pan dinga, tua in Pasian’ itna le hehpihna a ngah nading uh lampi amu uh hita hi.––Joe Stowell\nKha Siangtho in ka kha hong vaak,\nA vangliatna ka nuntakna hong len,\nKa thungetna, ka deih pen in,\nJesuh tawh kisuun theih na’ng. --Chisholm\nPasian’ letsong nang sungah hong omna in, leitung ah na piak ding letsong lianpen ahi hi.\nA LAMDANG CHRISTMAS\nPosted on Sunday, December 22, 2013by Siam Kim\nAma’ sepsa na lianpite phawk tawntung un.\nLai Siangtho sang ka kah lai-in, ka innkuan-un ka ciah nading vanleng ticket hong kileisak hi. Ka lenkhiat madeuh a nitakin, a kigawm-in $20 khawng bek ka neihlam uh ka kithei uh hi. Mawtaw khawlna, kikawmna, le thu tuamtuam tawh $20 pen a beipak ding hong hiziau hi. Tua ahih manin thu ka ngen uh hi. Ka naupangte uh zong khat pen kum 6, khat pen kum 2 pha-in, amau tawh zong thu ka ngen khawm uh hi.\nThu ka nget laitakun, ka kongkhak lam-ah hong pai kheging ka za uha, tua khit ciangin kongkhak nuai a awnna panin lai-ip khat hong kithun phei takpi hi. Tua lai-ip sungah $50 na kikoih a, kua hong piak hiam, cih ka theizo kei uh hi.\nKum 6 apha ka tanuno in a muh ciangin lamdangsa-in, amah ka muh ciangin zong lamdang ka sakna hong khang sem lai hi. Ama’ lungsim sungah Pasian in lai na gelh a, tua hunlian-in lai-ip ka ngahkhak uh zong a kituak lian thu lamdangpite ahi hi. Eite in zong David bangin “Ama’ vangliatna khutmate i gengen ding hi!” (1 Khang. 16:9).\nTua mah bangin a masa Christmas zan-in zong vanglian Pasian in mihingte’ lungsim sungah hong suah masak lai-in, mawhmaisakna le itna lian eite in lamdang i sa hi. Khris hong suahna pen mihingte’ thunget lunggulh pen khat hi-a, itna le mawhmaisakna hong pia hi. Tua bang ngaihsutna na lungsim sungah hong suak ngei hiam?—Randy Kilgore\nTopa, Christmas lungdamna lamdang hong guan in,\nJesuh ka muh ciang ka lunggulhna khang hanhan;\nTuani-a ka ngahkhak lungdamna hangin,\nTua tangthu ka gengen nuam hi.\nChristmas ii Khris pen i theih taktak ciang, lamdangsakna pen eite nuntakna ah hong kidim hi.


url: =The ruach (wind/spirit) :: ZOMI DAILY\nposted on 11 January 2018 at 9:39 am Lomkholna: Biakna, Dimlunzam, News\nKa siapa in’ sehtak zangkuam lak ah ong paipih a, tuani pen huih nung simtham in’ huihnundan zong khauhsim pian hi.\n“Ongpai in la, huih ong nun na lam lehdo in pai dih ve” ong cih khit teh keizong ongcih bang lian in ka pai hi.\n“Tuabang a na lehdo a na pai teh bang tawh ki bang na sa a?”” Sia aw, gim peuh mah ingh, haksa sa’ tantan peuhmah ingh”\n“LST kammal sung ah ‘ huih’ i cih teh ‘ruach’ ki ci hi ven. A cihnopna dang khat om lai ei, ” Kha”cihna zong hi ei.Hebrew kam in, Kha Siangtho pen a Siangtho Huih ki ci hi. Tua ahih man in’ tua huih lehdo/ langpang sa in na kalsuan leh bangci?”\n“Tuaci kalsuan pen ong ki zekai in, ki gim ki tawl in kalsuan na haksa hi”\nSia pa’n, ” Tua bang lian ai ve, Kha Siangtho langpan/ lehdo sa a na kalsuan leh zong zekai ding naive. Na sep khempeuh haksat na tawh ki dim ding. Thu neu no khat pen na thatang tampi na zat kul ding. Tua KST langpang in na nuntakna na kalsuan kawm leh Huih a lehdo mah bang hi a, na tupna lah tangtung kei ven cin, gim leh tawl teng bek thalawh lelngel ding naive.”\n“Tua ahih leh Huih i makaih na lampi a cih koibang ahi tam?”\nKha Siangtho in a siangtho na lambek ah ong mut in ong nunpih hi ven, tua bek thamlo i tel ding ah, a siangtho lo nate zong mut seep khia lai ei”Tun den a na ngatna lam pan hihlam ah ong lehngat in la kalsuan sin dih ve. Ong ki leh kik o.”\nTun huih nun na lampi ka zui a ka ki leh kik hi.\n“Bangci na sa a leh tun” ” Sia aw, nak baih zawtham ei. ”\n“A tua lian ai ve, a huih tha in ong huh lai, na kalsuan ngeina sangin hat zaw, nama tun zaw tham ciai. Zong tha(power) ong pia hi zaw lo hia?\nNa direction( na ngatna ) khel in la, ong ki hei le teh, na kisik kik leh. Kha ( Spirit) i makaihna ah na kal suan leh. A man’ tha ongpia in, ong zawhpih ding hi. Zekai piatpuatna teng zong ong bei ding hi. Na kalsuan dan ong ol zaw ding hi. Na nuntakna a haksatna pan nopsakna lam ah na zuan ding hi( hauhna, phatna a gen nuam hi lo, mawhna leh zeetna zawhna a gen nuam hi zaw).\nKHA tawh na kalsuan leh na nung pan in HUIH in ong sawn ding hi.\nJohn 3: 8; Acts 2:2; Galatians 5:16_17\nCahn Day 4 pan in lek khia,\nPrevious: Malaysia gamsung ah 2017 kumsung gamdangmi 47,092 kiman\nNext: Tedim Baptist Convention galet pak leng


url: =Tulaai Leitung Thuthang Tuamtuam Updates March 22, 2014\n· Asawtlo in ZomiTV international Zokam,Mangkam leh Kawlkam tetawh ahun mantak in ongsuak ziahzaih tading cihthu kiza hi. Hicibang in tawmveisung ongdaihpian na ahaang in Media training, Kumpi lam theihpihna vaaihawm,Van kisaim tuamtuam lei na hang hi in tu in ongkipan ki vanglak leh Nasia mahmah ding hi ci in ZomiTV tanupawl in genkhia uhhi.\n· Japan Foreign minister Fumio Kishida ninih sung kawlgam ah taamding in March 22, 2014 ni in Kawlgam Yangon khuapi tungta hi. Hih ninih ataamsung in Kumpi lam thunei te leh Kumpi langpang Daw Suu Kyi tetawh kimuding a huhna bangzah deih cihte kikum ding uh ci uhhi.\n· Zogam sung Khalkha gaalkaap CNF/A te in Numei leh Pasal vangil kisawksak na, Naupang te suahtaakna kepcing na cihte zuihnading tawh kisai in leh Huutnading tawh kisai in Switzerland gam Geneva khuapi ah March 19,2014 ni in Suaikaai uhhi. Hih khualzinna ah kei theih pakding in Zing Cung leh Sui Khar kihel uhhi.\n· Ukraine gampan taaikhia in Russia gam ah kigawmding a khensatna anei Crimea tuilulh Belbek khuapi sung a om Ukraine gaalkaap te Vanlam phualpi March 22, 2014 ni in Russia gaalkaap te in buluh uha, amiteng hawlmang in Tangsuakpah uhhi.\n· Russia gamten Zawhthawh thutawh Ukraine gam Crimea tuikulh abuluh lungkimlohna hang in USA gamte in Russia nasiatak gawt uha hih gawtna hang in Russia gam Bank 4 tepan Master leh Visa Card tawh sum kithoh theinawnlo ngiau ahihman in mipi buai mahmah uhhi.\n· Chile gam Santiago khuapi sung ah mipi atulzasawm lom a sim in President thak liklek Michelle Bachelet kiang ah nakamciam te khatbeek ongseem dihve ci in March 22, 2014 ni in ngetna neimuaimuai uhhi. Palik te tawh kitalsik zel uh ahihman in aliam abaizong omsimsim ta uhhi.\n· Malaysia gam vanleeng mangtawh kisai in March 22, 2014 ni zingsang lam in China te Khuaphelep manzaihna in vannih mu a Vanleeng mang hikhatheiding cih ummawh ahihman azongding in Australia tawh kipawl in Vanleeng 8 tawh India tuipi lam ah kuanluailuai kik uhhi. Hih avanmuh uhpeen pi 78 kiim sau a , Australia gam Perth khuapi pan Tai 1,460 gamlaatna mun ci uhhi.\n· US leh South Korea gamnih kipawl a gaaldo kisinna lungkimloh lahna in Norht Korea gamte in March 22, 2014 ni in Thaupi tang 30 tuipi tung ah lawnkhia uha, March 23,2014 ni in tang 16 lawnkhia leuleu uhhi. US-S Korea gamnih gaaldo kisinna ahihleh April khakim ah manpan ding uhhi.\n· Russia gam leh Ukraine gam Crimea tuikulh buaina hang in thuneemtawh athu ala vaatsat ding in UN General Secretary Mr Ban Ki Moon March 20 ni in Russia gam Moscow khuapi tung a thunei tetawh akiho khit ciang Ukraine gam Kiev khuapi ah Ukraine gam makaaite tawh kiho himah leh Suangbang a asak Russia te muut zolo in khakunsa in sawlbang heikeei hi.\n· Israel gaalkaap te in Wes Bank toteng ah sanben daan in migilo te aven uhleh migilo mi 4 kathat ( Kaman ) uhhi ciin taangkokhia uha, Palestinian ten bel Palestinian mi 4 Israel te kaaplum in mi 16 liam ci in gen uhhi. Israel leh Palestinian gamte kilemnading ahanciam laaitak uh hia nawngkaaisak toto ding suak hi.\nLungdam zeel ei Lawmte\n“Have a good weekend “ mah cilo dia maw


url: =Malaysia, Klang Valley kuamsung ah maikal ni 3 sung tui hoihtak pailoding :: ZOMI DAILY\nposted on 2 March 2018 at 2:11 pm Lomkholna: Malaysia, News, Sawltak, World\nMalaysia, Klang Valley kuamsungteng ah maikalsung ni 3 sungbang tuisik hoihtak pailoding cih theStar pan kiza hi. Tuabang in tui hoihtak apailohding pen Tuesday (Mar 6) panin Friday (Mar 9) dong ahihi. (Theihding: Klang Valley cihpen Kuala Lumpur leh Selangor kuamsungteng akigenna hiphadiak a, Klang veng cihnabek hilo hi)\nHihbangin tuisik hoihtak apailohding ahangpen tuisik asiansakna Water Treatment Plant ah puahphatding akisam Emergency Repair Works pawlkhat om ahih manin, tui hoihtak apailoding ci uhhi.\nTuivai thunei ahi Syabas (Syarikat Bekalan Air Selangor Sdn Bhd) te’n agenna ah “Sungai Selangor Phase 3 (SSP3) Water Treatment Plant” Operator te’n seploh puahphatloh aphamawh mahmah Critical Equipment Repair Works cihi. Tuahangin Tuesday ni zingsanglam 8am panin 6pm dong, akigawm in nai 10 sungbang puahphatna neiding uh ahih manin, tui hawmkhiatna khakcipding cihi.\nTuahangin Petaling, Klang, Shah Alam, Gombak, Kuala Lumpur, Kuala Langat, Hulu Selangor vengsungteng tuisik hoihtak in apailoding ahihi.\nSyabas te’n Tuesday ni in Statement agenkhiatna ah tulaitak hih Water Plant panin nikhat tuisik 800 Million Liter panin 810 Million Litter bang aki hawmkhiaden cihi. Tuisik nisim in aki hawmkhia pen tuazahbang himawk ahih manin, Klang Valley sung aomte aveng, aomna muntawh kizui in tui hoihtak angahkikding ahunpen ki lamdangding ci uhhi.\nPetaling Region sung aomte pen Tuesday (Mar 6) 8am panin azingciang nitaklam 9pm hundong tui hoihtak ngahloding uhhi.\nKlang leh Shah Alam kuamsung aomte ahihleh Tuesday (Mar 6) zingsang 8am panin Friday (Mar 9) zingsanglam 9am hundong tui hoihtak ngahloding uhhi.\nGombak kuamsung aomte pen Tuesday (Mar 6) 8am hunpan in Thursday (Mar 8) zingsang 12am hundong tui hoihtak ngahloding uhhi.\nKuala Lumpur kuamsung aomtepen Tuesday (Mar 6) panin Thursday (Mar 8) nitak 9pm hundong tui hoihtak ngahloding uhhi.\nKuala Langat kuamsung aomte pen Tuesday (Mar 6) 8am hunpan in Wednesday (Mar 7) nitak 3pm hundong tui hoihtak ngahloding uhhi.\nHulu Selangor kuamsung aomte pen Tuesday (Mar 6) 8am panin Wednesday (Mar 7) nitak 9pm hundong tui hoihtak ngahloding uhhi.\nMore: Maldives gamah tuisik dawnding omlo in cimawh mahmah\nTua ahih manin, Klang Valley kuamsung aomte hongtungding March 6 ni akipan tui hoihtak painawnloding ahih manin, akigingkholsa in omding thupi mahmahding hi. SYABAS te website pan inzong ahunhun in theihhuai Information te Update bawltotoding uhhi. Sawltak #zomidaily\nPrevious: Asawtlo In Zangkong ah (Chin National Forum) kibawlding\nNext: Klang Hospital ah siavuan leh zato nasem akigawm in mi 76 te’n an nekhial, Food Poisoning


url: =Ampang ah kum 65 aphakhin nupi khat damaih kitaih in kithatlum :: ZOMI DAILY\nposted on 16 May 2017 at 2:43 pm Lomkholna: Malaysia, News, Sawltak, World\nMalaysia, Ampang, Taman Dato Ahmad Razali vengsung aom innsung khatah nupi kum 65 aphakhinkhat asisa in kimu cih theStar pan kiza hi. Tua nupinu pen damiah kitaih in aki thatlum “Robbed & Murdered” hiding in ki ummawh hi.\nTuanu pen kum 65 aphakhin Saleha Sheikh Mohamed kici minnei khat ahihi. Monday nitaklam 6pm hunpawl in Taman Dato Razali aomna Flat sung inndawl 2 na ah asisa in aluanghawm akimukhia ahihi.\nAsinu ii amonu genkhiatna ah Saleha Sheikh Mohamed pen amahguak aom hi a, apasal pen Port Dickson ah om cihi. Ahi zongin innsaap Tenant khat nei a, tuapa pen kum 20 gualpawl sangnaupang khat ahihi.\nTua sangnaupangpa leh asinu pen innkhatsung ah aom uh hi a, innsaappa aciah ciangin innteeknu pen kisilbuk maiah asisa in aluanghawm mukhia hi. Tuapan in amonu kizasak in aki theikhiapan ahihi.\nAsi nupinu pen a suaibilbah leh suaikhi te kisutkhiat sakin, abilgei ahzong liamma khawng om ahih manin hihpen damiah lutin akithat hiding in ki ummawh hi.\nInndeisung vankoihna Cupboard zong ki sukham in, ahi zongin bangvan mang cihpen kithei nailo hi.\nHih buaina Incident apian ciangin Ampang Police te nitaklam 7:18pm hunpawl in hongki zasak hi ci’n Ampang Jaya OCPD Asst Comm Hamzah Alias in genkhia hi. Tuapan in Ampang Hospital paninzong Ambulance ki zasakpah hi.\nPolice te genna ah innpen angei mahbangin kikoih sitset in, apualam panin ngongtatin lutsim cihbangdan gentheihnading omlo cihi. Asi innteek nupinu zong apualam bangmah liamngawhna neilo cihi.\nAluanghawm pen Ampang Hospital ah Postmortem bawlding in kipuak a, “Section 302 of the Penal Code” tawh mi kithahna Murder Case ci’n thu kibawl in, ki kansan cih kiza hi.\nRelated: Malaysia, Kajang aom suaizuakna khatah damiah lutin Rm100,000 man puakhia\nAsi nupinu pen Malaysian gammi te hileh kilawm hi. Malaysia gammi te nangawn kidawmlo in damiah kitaih in, ki thatlum ngam ahih leh gamdangmi bangmah dinmun kician aneilo “illegal status” tepawlpawl bel hongki simmawh dingmah himawk hi. Malaysia gamsung munkhempeuh ah ahunhun in damiah kitaih, inn kiluh cihte kiza zelzel ahih manin, kikep siamsawm ni. ZD Sawltak #zomidaily\nPrevious: Sengam paina ~ Pu Thangboi\nNext: Mawtaw agu pasal nih akidelhna panin mawtaw kitaih in palik te’n liamlawh


url: =Anuamsa Nuntakna (Happy Life). Gelh - Bob Tuangpi - Laibu Saal\nHome > Thuluui/Articles > Anuamsa Nuntakna (Happy Life). Gelh - Bob Tuangpi\nAnuamsa Nuntakna (Happy Life). Gelh - Bob Tuangpi\nAnuamsa Nuntakna (Happy Life)\nGelh - Bob Tuangpi\nPhoto : Bob Tuangpi\nMi khempeuh in nuamsa lungnuam in tawldam nuam ciat hi. Mite in alungnop a nopsak lungkimna ding uh ahih naak leh a neihsa na manpha pente nangawn itsiitlo-in piakhia ngam uh hi. Ahizongin mihingte in a gulnopna lungkimna uh a susia thei nawngkaisak nate sem-in ngaihsun zel hi. Tua ahih manin mite I lungnop lungkim nopsak theihna dingin I lungkimna hong susia hong guksak nate I kiim leh paam a thupiangte hong lungkimsak hong lungnuamsak ding nate thute tawh I nelhsiah ding kisam hi. Na nisim nuntakna ah lungdam kipahna tawh zingni suakkhawmin lungnop maitaina tawh zan na lupna na zuatnop leh anuai aa thu nam(23) tawh nungta kalsuan sawm lecin:\n1) Na ngahnailoh na muhnailoh nate khat pepeuh hangin kisialkhol-in om laplap kei inla tu tadih a nasep ding omte lawptak lungkimtakin sem inla na ngahnailoh nate asawtlo-in ngah ding cih upna tawh nasep ding omte sem masa in!\n2) Ngalkhaat bangin nang bek tangtat kenla na lungsim sungah na ngaihsut thuakna(feeling) na ki maingappih na it na lawm na gualte' kiangah pulaak suungkhia in!\n3) Nang leh nang midangte tawh ki tawiteh thapai kei in! Tua bang na hih leh leitung tulvei a kilumlet zongin na lungkim ngeilo ding hi. Nangma kivakna(talent) leh na uuknate sem inla na muibut tetek nading hanciam zaw in. Leitungah nang bang mihing nang bek mah om cih phawk in!\n4) Mi mawhlo khat amawhna ding zong, a cih bangin a tawntungin mite' kicinlohna hoihlohna bebek mu-in gensiat sawm kei in. Nang zong tua na mawhsak det keii mite' lakah mihing khat na hihna mangngilh ngei kei in. Nang zong a kicingkimlo thaneemna anei na hih mah bangin mite zong kisapna khatciat anei leitung vanpi nuai ah a nungta mihing mah hitek uh hi.\n5) A beisa hunah na thangpaihna na hehna na dahnate ngaihsun in thaksuah kikkik kei in. Na lungsim hong nasak mite' maisak inla lungsim thak tawh na zingnithak kalsuan in. Nang leh nang kimaisak sawm in. Tua bang hilo-in a beisa thute tawh na ki buanbuan leh ui cithakvei cituinuhsak tawh kibang lel ding hiteh!\n6) Mun khempeuhah mite' thusimna pibawl ding ut lua kei in. Tua bang lungtang na vom laiteng na lungkim ngeilo ding hi. Nang leh nang kimuanna(self-confidence) nei inla hangsan in mainawt zaw in. Hong lungkimsak nate sem in.\n7) Na matutlohna na guallelhna ah mi khat pepeuh hang hi, ci-in paulap zonsawm kei in. Nang' lawhsapna pen nangma hang mah hi. Nasep ding a kilawm pen in na ngimna tupna na tun nangin lamlak(roadmap) koih aa tua zui-in na kung(goal) ah na taiding hizaw hi.\n8) Nasepkhialh nate' hangin nang leh nang kimawhsak ki zahpih kei kenla na khialhna panin pilna ngah sawm zaw inla na hun mawk beisak nawn kei in.\n9) Gamtat luheek hoihlohna ah ki veivei bualbual nawn kenla pusuak khia in. Nang hong nuamsasak gamtathoih ah zongsat sawm ta in.\n10) Na hun manphate Facebook, Gtalk chatting , TV leh Internet peuh tawh mawk beisak thapai kei in. Tuate sangin na nuntakna ah a thukzaw khiatna nei nasep khat sem in.\n11) Mite' omsak gamtat luheeksak hoihsak dan bek zui-in a gamtang khuasa na hih leh na nuamsa ngei kei ding hi. Nang' nopsak dan tawh na gamtat khuasak ciang bekin na lungkim bek ding hi. Nangma khuasak dan(life style) tawh na kalsuan tak teh na nuntakna ah khiatna a thukzaw na muding aa nuam nasa mahmah ding hi.\n12) Nasep ding khat pepeuh a hun khinto sotto denkeii kei in. Nuntak hun tom mahmah hi. Na ngah hun manpha sunsun khiatna neitakin zanghsiam in.\n13) Na mailam thu ding lungkham ngaihsun lunghimawhval lua zel kei in. Na lungsim siangsak zangsak in. Nang leh nang vangik ki guanguan kei in. Tua bang hi lecin na nuntakna ah nuntakna ii nopsakna na ngah ding hi. Nuntak hun tomlua hi. Lungkhamna tawh zingnisuakin khuisa kawmsa aa na lupna na zuat det keii ding na hun pammaih lua hi.\n14) Ka sepnop ka uuk semkha keng ci'n phunphun ciakciak kei in. Nang' uuk nang'kivak nangmah in suakta tak teltheihna (free choice) leitung in hong pia hilo hiam? Na ut nasepnop telkhial kenla na matut dong semsuak in!\n15) Mi citing nang' deihdanin seeksawm zenzen kei in. Mi khempeuh in amau mun tekah thupi uh hi. Midangte' hihtheih siamna(quality) zahtak inla muang in!\n16) Mi khempeuh sang'n a theizaw hi'ng cih lungsim paaikhia in. Ki theisakin om laplap pau lualua se dah in. Leitung mihing billion(7) lakah nang zong khat hi ciuciau lel ha hih lam kiphawk in. Nang sang'n athei asiamzaw mipil misiam na theih ngeiloh na muhban loh adil aha om hi cih ngaihsun zel veteh! Mi khempeuh in kivakna khat tek nei ciat uh hi. Midangte zahtak inla mite tawh kipawl theih siamna(team spirit) nei zaw in. Ki niamkhiat inla mite' maingap ittheih dingin omsiam in.\n17) Mun khempeuh ah ngah masak ding bebek ngaihsun kei in! Bang hang hiam cih leh piak masaklo-in kingah masalo(give and take) cih om hi. Mite tungah na hoih na sep leh mite in zongh nang' tungah na hoih hong bawl ding uh hi.\n18) Khawlhpih hoihlo peel in, a cih mah bangin na hoihna a tamzawte mulo-in na kicinlohna neucik bek a muthei citciat deuhse mite peel inla nang tha hong pia na thupitna sunsun hong ciaptehsak hong itte lakah tualbual in. Tua hileh amaute' thapiakna bek tawh na lungsim hangsanin na mailam thu ding kihtalo na lungnuam ding hi.\n19) Mi' cih khempeuh "aw leh" ci pahpah kei inla selhuai ahih leh selpah inla maitang zahtakna bek tawh na kizawhlohpi mangpahpah kei zaw in. Tua in nang leh nang thupi na kisakna hi a, ahizongin awdam tawh na manzawhlohna thu kiciantakin genpah in.\n20) Min thannop luat man leh gualtungtuannopna tawh thutanglo(thumaanlo) tawh mi dem kei in. Thutang tak leh thumaan tak tawh a hanciam a citak mite adingin a kilawm a kituak mun leitung in piazo lua mahmah hi.\n21) Hun tawh kizui-in apiang van thakthakte leh thuthak pilna siamna thakte na zat ding na sin ding lau kei in.\n22) Sunmang bek mah a man thapai lel mawk (idealist) hi kenla na sunmangte sepkhiatna tawh a lakkhia (realist) hih sawm in.\n23) Leitung pen mihangsan(hero)te' gam hi a, mi meidawite in mun ngahzolo hi. Hangsan in! Na lungsim sungah na ngaihsut bangin a pualamah khuadak pusuak lecin leitung tua zahin lauhuai zenzen lo hi.\nAtung aa thu(23) tawh na nisim nuntakna na kalsuan leh leitung in nang hong zolo ding hi. Nang mah pen leitung azo nu/pa na hiding hi. Na kiim na paam thupiang leh mite tungah kinga ki uksak kenla nangmah in na kiim na paam leh leitung khel nu/pa hita in!(Do not let your circumstances control, you change your circumstances). Nang mah in hih thei hi teh!(You can do it). Na khempeuh nangma khentat(teel) ahi hi.\nAgelh : Bob Tuangpi\nSource : Ciimnuai Magazine 2013.\nLaigelh pa Bob Tuangpi in Zomi eLibrary / laibusaal ading in phalna hong piak ahi hi.\nItem Reviewed: Anuamsa Nuntakna (Happy Life). Gelh - Bob Tuangpi Description: Rating: 5 Reviewed By: Cinpu Zomi


url: =Ka Pa tawh Tonsim (Champhai) ah ka gaaltaaina uh :: ZOMI DAILY\nKa Pa tawh Tonsim (Champhai) ah ka gaaltaaina uh\nposted on 28 June 2021 at 9:50 am Lomkholna: Article, Nantalsuan, Refugee\nGalkaapte’n gam-ukna a laakna uh pen Kawlgam suantaakna ngah zawh a masa in kum10, anihna kum26 hal leh tutung aa pen, kum32 hal cihbang a hihi. Bang hunciang hong khah/kihong kik zeel ding cihbel, Pasian lo-ngal a thei om-in, ka um kei hi. A hizong in, a kisamlo leh a kullo mite’bawltawm hatsatna kituak peelmawh den hi. Galkaap cih pen gamlutang kumpite sawltaak khutlehkhe a hi uhhi. Lutang omlopi khut leh khe a tattat hang’ bangciang matunzo mawk ding hiam? Lutang a kizatloh, a ginatlohna hang-in, khutlehkhe gim bek hilo, kisui kha uh aa, genthei haksakna tuak uhhi.\nGammipi te koici kepsiamding cih pen, naungek kep bang aa, kisin tohtoh ding thu a na hihi. Tate itlua leengzong kikeem khialtheidan hihtuak hi. It lua kisa in, a deihdeih a nopnop in a kikhahzau khaktheih mahbang in, zong kihumcip thei in, naaklah khuamulo, bingtuak inzong, kikoihkha thei a hihi. Gamtat luheekna khat peuh, a sinzaw leh a siamzawdeuh te’n hong makaihding deihhuai leh saupi kimangzaw ban ah, buaina tawmtuam thei hi. Ih makaai, hong makaih kua hi mawk hiam?\nMei pen mei tawh ki phelh lo-in, tuitawh ki phelh zaw hi. A kiim aa kuangthei dingte hepna tawh a kaang theizah pan bel, kidal thei khamah ding hi. Meikuanglai ih phelhzawh kei leh, hong katlohna ding ah, kihepsiamding zong kisam hi. Hangsanna pen pilvaang tak-in, a kizatsiam ciang, muibun zaw tham hi. Lungleeng thovai bang-in, hong kaangding thei gige tua-meimah ihbawh vanvanloh ding’ deihhuai hi.\nTuma kum32 val lai 1988kum, September kha in, Kawlgaalkap te’n gam-ukna la in, Khamtung Zogam zong a hong kahto uh hi. Tuama in bel, Kawlgaalkap te, Rih cihdan gamgi khuanew te leh Tonzaang khuanawl, Tuituumkhua khung ah outpost neukhat a omlam bek ka thei hi. Tuciang in, Tedim khuapi mualtuk ah bucing in, munla ta uh hi. Nitaak Curfew kitaangko-in, zanciang thau mawkgin thei lai a hih man-in, mite ki dipkua thei mahmah hi. Sunteng bel phadawm hi. Khangno lai kahih man-in, lauding taktak mel ka phawk pha kei hi.\nTuabang hunsung leh nikhat ka Pa-in, “Tonsim ah zato kilaknuam ingh” ci-in, ko pasalno thum hong ki thawipih hi. Tedim pan-in, Muizawlkhua lam tawn-in, Mualnuamkhua ka masuan uh hi. Khetawh khualzincilna phialmah a hih man-in, katung zokei dektak uh hi. Mualnuam pan meltheih kapute pawlkhat in, Lentaang ah hong nadawn uh aa, lawptak inzong zin a hong dolai uh hi. Kanuno Vial Khenh Cing te inn ah ka tawldam dong uh, ka taam khit uh teh, ka niineu Pau Khen Cing te omna Phaltaangkhua lamzuan in, ka ding khia leuleu uh hi. Tuuk-hun sung a hihmah bang in, khepaina lampite sakoltotna-in, tongkhatkhat bang a thuuk ban ah, a khote buannawi-in, a naal pha mahmah hi.\nPai nengneng in, Singleikhua aa meltheih inn khat mah ah, sun anne kawm in, ka tawlnga kik uh hi. Tua pan zaanglo pawlkhat ka kaan khit uh, Bukphil taang dung ka nawk khit uh teh, mualtung ah khua-kisaat Phaltaangkhua ka tung uh hi. Singlei-Bukphil dung lampi gei aa taaksing maam hilhial, singteh san hiuhiau, zaanglo leh mualbawk te etlawm, muhnop kasa mahmah aa, kigimlam zong kaciamteh kha kei hi. Phaltaang kaniineu kiang ah ka taam khit uh teh, a khang aa Ciau gun kaan in, Zotekhua ah kasuakto uh hi. Zote pan, Tonsim khuataw Taangnuamkhua ah, meltheih inn khat mah ah, suun anne tawlngak kawm-in, Tonsim ka gal-et uh hi.\nTaangnuam pan, Tonsim khuasung sanggam melmak hun-in, ka lutto uh hi. Lamziikpi dung ka pailaitak un, Palik te’n hong khawlsak in, ka Pa/midangtawh maw? a kiho laitak, Refugee a cih kaza aa, tua khit teh hong paisak suak uh hi. Tua pan, kanupi Khual Za Man tanu Ngaih Ciang mothakna Pa Khual Nang leh Nu Cin Za Ciin te inn lam kazuanto uh hi. Ka u Ngaih Ciang lawmpa sangsia hi-aa, cithei lel uh hi. Ko pata teng hong pumvak hilhel zo uh hi. Tawlkhat khit teh, Tonsim ah ka Pa bek nusia in, nasep zong, sum thalawh ding in, Aizawl lam kazuan uh hi.\nRefugee a cih kammal keima bilngiat tawh ka zakcilna hi-aa, Tan10 kahlaitak ka hih hang-in, a khiatna kamangsia khiat lel hi. Ka Pa tawh ka hih ban vuah, ka u pasal nih zong tawh ka hih man-in, launa-meel ding theilo in, lungmuang tak in, ka om hi.\nTu hun, tulai tak inzong Kawlgam pan mitampi Tonsimbeel om a hih man-in, ka lunglen pih mahmah hi. Ka khangham zawdeh, ziilehta ka neih khit teh, innteek te’ bangzah buaiding cih phawk in, ka ngaihsun kikkik thei pan hi. Refugee dongtuak a kem-mite khempeuh Pasian in, thupha hong piaksak ta hen.\n1993kum leuleu in, Shangam Maishoo suangkhuuk minthang vangvang a hih man-in, ka lawmte panpihna tawh, Zogam khamtung pan-in pawlkhat ka kuankhia uh hi. Mandalay -Taunggyi-Maishoo lam kazui uh hi. Hilux nungkuang ah vanguan-in, kaki guang uh aa, khuliang in ka pai uh hi. Januarykha sung hi aa, khua a vot velval hang-in, Pinlong, Kalaw cihbang Shangamkhua leh mualdungte etlawmsa in leh lawmte tawh kilawpsuah in, nuam kasa mahmah lel uh hi. Lampi ah Kawlgaalkapte-om a kicih leh kinawk ngamlo in, tualo innteek gaalkap (Wah/SS etc) te a om leh bel, mikhat matawkhat bangzah cih tawh lemtaang lel hi. Wah gaalkap te bang naupang philphel in a thau puak uh tawh kikim phialphial cihnophuai liang hi. A neu liinleen uh hang, zatep bang khusak viauviau in, ding-liinleen geuh uh hi.\nMaishookhua pan-in, suangtawhna pen khetawh tawlkhat mah kipai in, a mun gamlak ah gamgua sat-in, ih buuktekding kilam ciatciat pah hi. Mun khat ah, buuk 20-30ta bang pha aa, khuano khat tawh kibang hi. Ni khat, nitaak annek khit khuamui milmial laitak in, mualdung ah datmei taang mipawl khatin mu uh aa, “Kawl gaalkapte hi, taai un,” ci-in uimeikangbang uh hi. Ko zong ka buuk uh nusia in, khuazingsung singkung kuamlak ah, zan thapaai ka bu uh hi. Zingsang khuavak khit, gaalkap te huzap a venciang, ka buuk uh ka zuan kik uh hi.\nA taailo pawl khat om aa, tuate pawlkhat gaalkap te vuakthuak in, pawlkhat vanpua(porter) ding in, paipih suak uh hi. Ko buuk bang a Bo pa giahna hi, a hong kici laideep hi. A sawtlo in, gamlak market (Maw ci-uh) ah gal kisimna om in, taikhat khawng bek kigamla a hih man-in, thaupiging bang ngaih mahmah hi. Buuk kinusia in, kitaai phangphang leuleu hi. Ka paipih te a tamzaw zong innlam zuan ding-in, taai mangkhin uh hi. Innpan ka paipih a hilo innlam meltheih khat tawh ka kimuh leh sumdeihna in hong hansuah in, thaupi ginging taleh, taai lo-in, buukmunbek kheel in, ka omsuak hi. Ka paipih te’ inn a tunkik uh ciang-in, kei ka tunloh ban ah, thu kizalo a hih man-in, ka Nu leh Pa lungkham uh aa, ka nu bang a na kapkap hi.\nKa Tonsim taailai un, ka nung vuah, ka Nu bangzah lunglau ding cih, tudong ka ngaihsun ngam naaikei hi.\nTu-in kum90 a val khinta, Japan gaal nung ah, Kawlte tung ih ki-ap zawh, Thual Zen gaal, Khaimuulen, Lusei gaal teng ban ah, Kawlgaalkapte ukna laakna thumvei sitset a nawkkha ka pianna Nu in, Japan gaal leh Lusei gaal a taaina uh, a suutsuut ka bilkha in zaza lai aa, “Topa Pasian aw, ka nuteek gaaltai saknawn kei tapeuh in,. Topa Jesu aw, na Nu Maria, nungzui John na aap mah bang in, ka Nu zong nong kepbitsak nading’ na kiang ah kong aap hi”, ci-in ka tautau hi.\nKa khuanung phawk ciang in, ka Pa hang-in, galtaai kimlai ulian khualzin kasuak miikmeek uh hi. Zin hong do, thupha bawlte tung zong lungdam in zahtaakna kapia hi. A tuuk dong in, thu hong ngetsak ka Pa tung ah, ka lungdamna cihmah ciang-in, kathukzo ngeikei ding hi.\nNu leh Pa te khempeuh ih biak Topa’n hong kepcing sak henla, thupha hong piakkim ciatding ka thunget na hi. Nantal’suan (Phamsa ka zua, ka ciin teng leh meltheih teng aw e, na leenna vangkhua ah nobeek na tawldam un maw.)\nPrevious: Tangkha tui zinghawp dihni ~ Sia Do Khup\nNext: A hupha sisan (Power of Blood) ~ Dr. Pau Khan En\nMalaysia, Langkawi ah Cable Car kisia in, mi 1126 awkcip\nKolbulh thuak Palaite leh Kol kibulh zolo ZAM #2